
Hyrje





Dy fjalë


Shqipja qysh u është dukur?

Sa e ëmbël, sa e bukur?



Këto vjersha që dalin sot në dritë janë shkruar për të rrëfyer që Shqipja ësht gjuhë si edhe të tjerat, në mos më mirë. Në mos dimë t’a kuvëndojmë a t’a shkruajmë si duhet, ësht se s’duam t’a mësojmë; dhe fajn e kanë: priftët e hoxhët, Kisha dhe Xhamia, Qeverri’e Turqisë. Po fajn më të math e kanë ata Shqipëtarë që besojnë të huajt, dhe shiten, e kërkojnë të shesin dhe Shqipërinë!

„Ç’është gjuha Shqip?“, thonë ca kokëprishur. — „Gjuha Shqip“, o vëllezër Shqipëtarë, ësht gjuha e Shqipërisë; ajo, që na flet mëma në djep; ajo e Skenderbeut dhe e stërgjyshëvet t’anë, që kanë nderuar Atdhenë; ajo e vjershëtorit të madh „Naim-Beut“, që rrjedh si mjaltë; ajo e gazetavet të bukura që dalin në Bruksel e në Sofje e në Bukëresht; ajo e shoqërisë „Përlindja dhe Dituria“; dhe ajo e shoqërivet të Italisë e të tjera e të tjera… S’ësht mjaft për të bindur që kemi gjuhë të bukur?


Po, kush shitet me ergjënd

nukë bindetë me mënd…



Këto vjersha ndahen në tri pjesë, pas qëllimit që kanë:


	Atdheu

	Dashuria

	Përralla të rreme e të vërteta.



Në mos janë shkruar mir’e bukur, janë prej zëmre Shqipëtari, pa ndonjë qëllim tjetër, përveç dëshirës së mëmëdheut e për Shqipen, për të cilat cillido mëmëdhetar duhet të punojë sa t’i epet, pas fuqisë që i ka dhënë Zoti. Kush pak, kush shumë, po ësht nevojë të punojmë të gjithë për Shqipërinë.

U lutem mëmëdhetarvet të më ndjejnë për fjalët e huaja që do të gjëjnë. Po, i mjeri!.. Kam vjet shumë që jam larguar nga Shqipëria, dhe s’mund të them se Shqipen e di mirë. Pastaj më duket se nuk duhet të qërojmë Shqipen nga gjithë fjalët e hueja, se gjithë gjuhët janë lidhur me njerajetrën, dhe janë huarë. Ç’i mbetet gjuhës Franceze po të mos ketë fjalët Latinçe dhe Elinishte? Ç’i mbetet gjuhës së Grekut, po të qërohet nga rrënjët e Shqipes?

Nuk ësht pra turp të shqipërojmë fjalë të huaja kur ësht nevojë, ashtu si kanë bërë gjithë kombet e qytetëruarë. Një gjë duhet të kërkojmë, e t’a harrijmë: të shkruajmë të gjithë me një Allfabet.

Ndaj, Shqipëtarët që shkruajnë libra e Gazeta, duhet të mblidhen e të mendonen mirë për të përdorur gjithë një sua shkronjë, për përparimin e gjuhës s’anë, e cila do të sjellë mbrodhësinë e bashkimin e Shqipëtarëve dhe lirin e Shqipërisë…

Ndë Kairo, 1902.





Atdheu





Baba-Tomorri

Baba-Tomorr, Kish’e Shqipërisë

mal i lartë, fron’i Perëndisë!

Tek Ti vinin njerëzit qëmoti

për të msuar se ç’urdhëron Zoti.

Tek të lutem dhe u’ duke qarë

të msoj ç’thotë dhe për Shqipëtarë.

Kanë qënë trima të lëvduar

dhe në luftë s’janë turpëruar.

Qenë trima dhe mëmëdhetarë,

besa, fea s’i kishte dhe ndarë…

Shkonin jetën me pushkë në dorë

e donin Shqipen; s’qenë tradhëtorë!

Lulëzonte gjithë Shqipëria,

s’e kish shkelur, si sot, robëria,

Grâ e burra donin Shqipërinë

djem e çupa këndonin lirinë.

Sot qysh gjëndet komb’i Shqipërisë?

I përmbysur nga xgjedh’e Turqisë!..

Shqipëtarët si dhe bakëtia

xbathur, xveshur, vdesin nga uria!..

… Shqipëtarët?.. Sot s’ka Shqipëtarë.

Turku, Greku na kanë përndarë!

Prifti, hoxha, kisha dhe xhamia

na gënjejnë… U-prish Shqipëria…

Mal i lartë, me krye në diell!

Fron’i Zotit q’është Mbret në qiell!

Baba-Tomor! O mal i uruar;

Ç’kanë gjarë, gjithë ç’kanë shkuar,

i di vetë; s’duhet të t’i themi;

Ç’do të gjajnë, të lutem, rrëfemi.

Sot e tutje, ç’thotë Perëndia?

Do të heqë shumë Shqipëria?

Ç’faj ka bërë? Ç’gjynae paguan?

Nga Turqia të tërë shpëtuan.

Greku, Serbi, Vllahu, Bullgari

Nënë zgjedhë mbeti Shqipëtari!

Ç’thotë Zoti për kombinë t’ënë?

Do t’a lërë nënë Sulltan-qënë?

Na shkretoi, na preu, na griu

na çnderoi dhe gjaknë na piu!

Na mundoi, shpyrtin na nxori!!!

Fshiu lottë dhe më tha Tomorri:

„O Shqipëtarët e gjorë!

Ndëgjoni Baba-Tomorrë:

Komb’i juaj s’vete mbarë

se besët u-kanë ndarë.

Besa e bashkon njerinë;

ju pse ndani Perëndinë?

Si Ungjilli dhe Kurani;

Nukë na dietë fundi.

Me qiejtë mos u-mbani

se nukë mbaen gjikundi

Të Krishter’e Myslimanë

gjithë një Perëndi kanë;

Jini një gjak mor të mjerë,

dhe në një vënd kini lerë.

Jini gjithë Shqipëtarë

s’jini grekër a Tartarë.

Hiqni dorë nga rreziku

Shihni se ç’punon armiku

i pabesi dhe i ligu.

Mblidhuni të bëni benë,

të kujtoni Skender-benë,

të duani Mëmëdhenë.

Të mos e lini të shkretë.

Ngrihi t’a shpëtoni vetë,

se u ndîn Zot’i vërtetë.

Mos e peshoni Turqinë

Mos e besoni Morenë,

Në duani Perëndinë

të duani Mëmëdhenë.

Erdhi dita të leftojmë

për lirin e Shqipërisë,

ja të vdesim ja të rrojmë

si burrat e trimëris.“






Mëmëdheu

„Mëmëdhê“ quhetë toka

ku më ka rënurë koka.

Ku kam dashur mëm’e atë,

Ku më njeh dhe gur’i thatë.

Ku kam pasurë shtëpinë

Ku kam njojtur Perëndinë

Stërgjyshët ku kanë qënë

dhe varret q’i kanë vënë.

Ku jam rritur me thërrime

Ku kam folur gjunë t’ime

Ku kam fis e ku kam farë

Ku kam qeshur ku kam qarë

Ku rroj me gaz e me shpresë

Ku kam dëshirë të vdes.






Shqipëtar!

Shqipërin’e mori Turku

i-vu zjarr!

Shqipëtar mos rri po duku

Shqipëtar!

Mjaft punove për të tjerë

o fat-keq!

Kujto vende tek ke lerë

dhe tek heq.

Të ka bërë Perëndia

luftëtar,

Si s’të lodhi Robëria

Shqipëtar!

Erdhi dita të ngresh kokë,

të kërkosh

Lirinë; bashkë me shokë

të lëftosh!

Mos bëni si kini bërë

gjer më dje.

Po të lëftoni të tërë

për Atdhe:

Pesë qint vjet kemi rruar

me pahir

Lidhurë nga këmb’e duar

me zinxhir!..

Musylman’e të Krishterë

jemi keq!

Të ngriemi që të tërë,

djem e pleq!

Të ngriemi të dëftojmë

trimëri,

Ja të vdesim ja të rrojmë

për liri!

O moj Shqipëriz’e-dashur

mëmëdhe,

Të sho me buzë të plasur…

si më she.

U-shkretove anë mb’anë

Shqipëri,

Se Shqipëtarëtë s’kanë

dashuri.

Gjithë djemtë që ke qarë

dhe mban zi,

Për Morenë janë vrarë,

për Turqi!

Ç’vish robat’e Robërisë

mëmëdhe.

Vish armët’e Trimërisë

se ke ne!.






Ku kemi lerë?

Në ç’vënd kemi lerë?

Ku na bëjnë nderë?

— Në Shqipëri.

Po njeriu vetë

Cinë do në jetë?

— Do vënd’e-ti.

Ku i-duket balta

Me ëmël se mjalta?

— Në Shqipëri.

Ku rron me një shpresë?

Ku kërkon të vdesë?

— Në vënd të ti.

Ku munt të gëzojë

Dhe me nder të rrojë?

— Në Shqipëri.

Për se të punojë

Dhe të lakëmojë?

— Për vënd’e-ti.






Trim’i Shqipërisë

Kush ka qënë trim një herë?

Alexandr’i-Math i-vjerë,

Pirua me shokë të tjerë,

Në Shqipëri kanë lerë.

Po nga të gjithë m’i-zoti,

Skënder-beu Kastrioti.

O mbret i-dashur ku je?

Ku je more Skënder-be?

Si duron ti nënë dhe?

Nukë të vjen keq për ne?

Që ditënë që na le,

Vëndi yn u-bë raje!…

Të lutemi dit’e natë,

N’atë jetë ku ke vatë,

Dërgona shpres’e uratë,

Të mos rrojëmë si gratë…

Të ngriemi të lëftojmë,

Turqit këtejë ti dbojmë,

Shqipërinë ta shpëtojmë

Dhe lir e me nder të rrojmë.






Dëshir’e Skënder-beut ditën që vdiq

Sa rrojta s’u turpëruam:

Të gjithë bashkë lëftuam,

Vëndinë tën’e-nderuam

Se nga Turqit e-shptuam.

Po tani u afërua

Dit’e fundit dhe për mua

Gjithë këtë ditë presëm

Kemi ler’e dotë vdesëm,

Njeri për jetë s’ka mbetur,

Dheu të gjith’i-ka tretur;

Po lum kush është përpjekur

Dhe për Atdhenë ka vdekur,

Ndaj desha, sa jam i-gjallë,

Tu mbleth t’u them këto fjalë:

O vëllezër Shqipëtarë

U lutem të bëni mbarë

Gjithë bashk’e të pa ndarë.

Mysliman’e të Krishterë

Perëndia na ka bërë,

Jemi vëllezër të tërë.

Zoti kur bëri insanë

Me një fytyrë të naltë,

Të Krishter’e Myslimanë

I gatoi nga një baltë.

Zoti me të math të-Vetë

Është një dhe i-vërtetë

Si këtu dhe n’atë jetë.

Si Ungjilli dhe Kurani;

Mos e ndajni Perëndinë,

Shoku shoknë mos e hani,

Si punojn’ata që s’dinë.

Besa ësht e Gjithësisë;

Ne jemi të Shqipërisë

Se kemi pirë një sisë.

Për Perëndi që besoni,

Shqipërinë mos harroni

Pra faluni si të doni…

Faluni te Perëndia

Të shpejtojë Shqipëria

Nga e-ndyra Robëria.

Tani ta shpëtoni vetë,

Se unë nukë kam jetë,

Vete te Zot’i-Vërtetë.

Doti lutem duk’e qarë

Të jetë me Shqipëtarë

Dhe t’u apë dashurinë

Të nderojnë Shqipërinë.






Sulltani

Jam Sulltan, mbret i-vërtetë,

Shoq të tjerë s’kam në jetë;

Gjakëtor e zemër-derr,

Nga frika më bëjnë nder!..

Dolla nga fund’i Asisë

Si rrebesh’i Perëndisë:

Vrava, preva e shkretova!

Botën me gjak e-mbulova!

Kur zotova Anadollë

Erdha mora dhe Stambollë,

Njerzit i shkova në thikë!

Dhe kush mbeti rron me frikë!..

Jam i-keq si egërsirë!

Të urtët janë të mirë,

Dua të quem i-marrë,

Po puna të vejë mbarë.

Thera Grekër e Bullgarë,

Thera Ermenët e-mjerë.

Thera sa munda të tjerë!

Egërsirë si ariu,

Me fytyrë si njeriu

Më dërgoi Perëndia

Që të vuaj njerëzia!

Evropa që më shukon,

Të më bëjë gjë s’guxon

Se ka mejtime të tjera…

Prisha, vrava, preva, thera!

Bëra… po ç’nukë kam bërë?

Prisha botënë të tërë!

Mysliman e të krishterë

Kam dërguar n’atë jetë

Më tepër se ç’vdiqnë vetë!

Jam i-zoti, rroj me pallë,

S’dua të sho njers të gjallë!

Nat e ditë gjak kërkoj,

Pa pirë gjak s’munt të rroj!

Dhe tani q’u bëshë plak

Nukë munt të fryem gjak!

Ata që kam nënë zgjedhë

Të mundijë tok t’-imbledhë,

Me dorë time t’i-vrasë,

Të pijë gjakn’e rajasë!

Pse s’u-bë, nga Perëndia,

Me një kokë njerëzia,

Që ta presë me një herë!

Të mos mbeteshin të tjerë!

Të mbetej dheu i-shkretë,

Se dojë të rrojë vetë;

Me egërsira të rrojë,

Pa frikë të mbretërojë,

Se më duan e i-dua,

Jemi një gjak e një sua!

S’lashë njeri pa të keq!

Gra e burra, djem e pleq

Dridhenë kur më kujtojnë,

Mëmatë më mallkojnë,

Më mallkojnë të vatë

Edhe qajnë dit e natë!

Qajnë! po kush nukë qa?

Qajnë burra, qajnë gra,

Qajnë maletë për pylle,

Qajnë fushatë për lule!..

Kudo shkela u-tha bari!

Ç’la puçka e dogji zjarri!..

Egërsirë si ariu

Hëngra dhe u mish njeriu!

Si kam dashur kam punuar,

Pse nukë jam i-gëzuar?

I-lik jam, të liga dua,

Nga kush më vjen frikë mua?

Nukë di se ç’kam i-ziu,

Nga frika gjaku me ngriu…

Me punëra që kam bërë,

Më duken armiq të tërë,

Mysliman e të Krishterë;

Sa dhe trimat Shqipëtarë

Zun’e më punojnë varrë!

Humba Moren’e Vlahinë,

Bullgarinë me Sërbinë,

Bosnjënë me Mal-e-zi,

Gjiritnë me Thesali;

Keshë kompn’e Shqipërisë

Direk i-gjithë Turqisë;

Pse s’më priti sa të vdesë

Pa të më dil i-pa-besë

Me Shqipëri të lëftonem

Kam frikë mos turpëronem,

Kam frikë nga Skenderbeu

Mos dalë prapë nga dheu!..

Se ç’mentoj a ç’jam i-marri

S’më bën dot gjë Shqipëtari,

Dhe sa të jem vet i-gjallë

Nga zgjedha s’ka për të dalë.

Pas meje, në këtë jetë

Guri mi gurë mos mbetë!..






Prishj’e Lëkursit nga Greku

Në Sarandë dolli Greku,

Në Lekurs’u-zu dyfeku.

O burra! o Shqipëtarë!

Greku kërkon të na marrë!

O burra! tu hidhemi!

Mos trembi se s’vritemi

Me dyfek s’goditemi!

Me këtë zë nga vërria,

U derdhë çobanëria,

Muarrë përpjetë malë,

Dhe zunë Grekët të gjallë,

Ca i-vran’e ca i grinë?

Ca i-shpunë në Janinë!

Në det ranë ca të tjerë!

Po u-prish Lekurs’i-mjerë!

O Grekër o kokë thatë,

Nukë mirret Shqipëria.

Ertht’e u-zutë si gratë!

U-turpëroj Perëndia!..






Luft’e vitit 1896

Viti nëndëdhjet’e gjashtë

Dolli dhe Morea jashtë!

Dolli Greku, të lëftojë!

Kur t’i-vemi dot na shojë!..

O Gjirit a paç belanë

Që zemërove Sulltanë

Dhe thirri Edem Pashanë

Edem pashë kordhëtarë

Me pak trima Shqipëtarë.

Kur rynë në Thesali

Anë mban’e-bënë hi,

Se kur do q’u-zu dyfeku

Po si dhia iku Greku!..

O Malet’e Dymeqesë

Edhe të Thermopilesë,

Falni me Shëndet Moresë

Të niset e të na presë

Të gëzojmë këtë Pashkë

Në Athinë gjithë bashkë!..






Vaj

O Shqipëtarë të mjerë!

Ç’u ka marrë koka erë

Derdhni gjaknë për të tjerë!

Gjithë Trimat e Turqisë

Ishin djemt e Shqipërisë.

Ata që bënë Morenë

Gjithë Shqipëtarë qenë.

Luftonte Turku me Junanë,

Po Shqipëtarëtë ç’panë

Q’u-ngrenë të gjith’e vanë

Ca më nj’an’e ca më nj’anë?

Musilman’e të Krishterë

Në luftë vanë të tërë;

Lanë Memëdhenë shkretë,

Vanë të vritenë vetë!

Sos vriten për Shqipërin…

Po për Moren’e Turqinë!

Në bërrul të penxheresë

Qan Shqipëtarka pa shpresë…

Qan e të këput kaurka!

Për karshi qan edhe Turka!

Që të dya Shqipëtare

Qajn’e s’pushojënë fare;

Se djemtë në luft’u vanë;

Muslimani për Sulltanë

I krishteri për Junanë;

Me njëri-jetrin u vranë!..

Mëm’e zezë del në shkallë,

Qan e ulërin për djalë…

Si burim i venë lottë;

Djalit të vetëm i thotë:

„Bir’o bir, në luftë ç’deshe?

Pse nukë rrije tek jeshe?

Turkun e Grekun ç’i keshe?

Sos lëftonte Shqipëria

Që nxive ditët e mia?..

Vajte në luft’e mê s’erdhe!..

S’t’erdhi keq për gjak që derdhe?..

Sos e derdhe për Atdhenë?

Po për Turq e për Morenë!

(Si të t’a fal marrëzinë?

Sos vdiqe për Shqipërinë?

Për një derr e për një dhelpër,

Për Sulltan’edhe për Grekër

Vajt’e humbe këtë jetë!..

Ike e më le të shkretë!..

Bir o bir!.. u-mbyll shtëpia!..

U-shoft’e tërë Turqia

U-shoftë dhe Grekuria)

Mos u-gjente fis e farë!..

Gënjejnë me Shqipëtarë!..

Sa mëma që kanë qarë

Për djemtë q’u janë vrarë!..

(E zeza!.. që më lâ djali!..

Bir o bir… ç’më mori malli!..)

Bir o bir!.. Ç’punë punove!..

Pleqërinë m’a shkretove!..

Djalërin’e trimërinë

S’i humbe për Shqipërinë!..

Vajt’e lëftove për botë,

U-mundove dëm e kotë!..

Bir o djal’i vetëmë

Se ç’më nxive jetënë!..“






Robëria

E-dashura Mëmëdhe

Të dua dhe kshtu si je!

Po kur të të sho të-lirë

Do të të dua më mirë.

Qajni pyje, fusha, gurë,

Qajni male me tëborë!

Shqipëria mbet e-gjorë

Dhe nukë she dritë kurrë:

Një mjergul e keq’e shkretë

E-ka mbuluar për jetë!

Një gazep, një errësirë!

Vetëtit edhe gjëmon!

Rojmë me zëmër të ngrirë,

Nga frika kurkush s’gëzon!

Njerzitë kurrë s’këndojnë,

Dhe bilbilëtë vajtojnë!

Qiameti shkretëtira!..

Zogu vete zë folenë,

Njeriu le Mëmëdhenë

Se mbretëron egërsira!

Për Shqipëri dëshërojmë

Se në vënt të-huaj rojmë.

Robërinë si duron

O moj Shqipëri e-mjerë?

Shpëtove vënde të tjerë,

Vetë nënë zgjedhë rron!

Shqipëtarë bëni benë

Të lëftoni për Atdhenë.

E-dashura Mëmëdhe

Të dua dhe kshtu si je!

Po kur të të sho të-lirë

Dotë të dua më mirë.






Besa-besë

Gjithë vëndetë gëzojnë

Ti Shqipëri pse pushon!

Gjithë njerzitë këndojnë

Ti Shqipëtar pse rënkon?

Gjithë duanë lirinë

Dhe pa të njeriu s’rron,

Ti Shqipëtar, Shqipërinë

Në zgjedhë si e-duron?

Zgjojuni o Shqipëtarë,

Erdhi dita për Liri:

Zini luftë me Barbarë,

Përpiqi për Shqipëri.

Të Krishter’e Myslimanë,

Të tërë një sua kemi:

Gegë, Toskë, Dibrianë,

Gjithë Shqipëtarë jemi.

Mblidhuni të bëjmë benë

Të gjithë dorë për dorë:

Të duamë Mëmëdhenë

Edhe malet me tëborë.

O malet e Shqipërisë

Që në Prevez e në Kroje,

Egërsira e Asisë

Ngjerë-kur dot’u-zotojë?

Që ditënë që u-shkeli

Robëria, dhe ngjer sot

Nukë bën me bar Dhembeli

Dhe Tomorri qan me lot!..

Male, me krye në Qiell,

Si duroni Robërinë?

Ju që shini drit’e diell

Pse s’ndrini dhe Shqipërinë?

Ku janë vaftet e-parë

Që kini dhënë yrnek!

Ku ini o Shqipëtarë,

Pse s’ndëgjonet një dyfek?

Apo humbi trimëria!

Apo s’doni Mëmëdhenë!

A u-shua Shqipëria

Që ka pjellë Skender-benë?

Pse rrini lidhur me lak?

Pse s’shpëtoni vëndë tuaj?

Apo s’u-mbeti më gjak

Se e-derthtë për të-huaj!

Mirri pushkatë në duar

Edhe bëni besa-besë:

Shqipëria do shpëtuar,

Kokë Turku të mos mbesë!..






Ç’jemi!...

Greku dhe Bulgari,

Dhe Turku Barbari

Nukë dinë ç’janë…

Dhe turp nukë kanë!

Neve, Shqipëtarë,

Jemi komb’i-parë,

Po për turp e-kemi

Të themi se ç’jemi

Njeri, do Greqinë,

Tjetri, do Turqinë,

Edhe Shqipërinë

S’duanë t’a-dinë!

Ç’jemi? o të mjerë

Jemi Shqipëtarë,

Si ne s’ka të tjerë,

Po punoni mbarë…

Në kini, o shokë,

Mëndjenë në kokë,

Harroni Morenë,

Dojni Mëmëdhenë.

Nga Turqit largoni,

Dhe më mos i-doni,

Se armiq na kanë

Duan të na-hanë!

Lini djallëzitë,

Lini prapësitë…

Po si Perëndinë

Dojni Shqipërinë.

Vënd’i Skender-beut,

M’i-bukur i dheut,

Kur dotë gëzojë

Dhe të lulëzojë?

Balt’e Shqipërisë,

Djep’i Trimërisë,

E-ëmbël si mjaltë…

Zoti na e faltë!






Punërat’e Perëndisë

Zot’i-Math e i-Vërtetë

Ç’do pun’e-ke bërë vetë:

Bëre qiejtë dhe denë,

Bëre yjëtë dhe dhenë,

Bëre diellin me dritë,

Bëre nat’e bëre ditë,

Bëre erënë dhe retë,

Bëre pemëtë me fletë,

Bëre hënëzën me yje,

Bëre fusha, male, pyje,

Bëre zoqtë që këndojnë,

Dhe lulet që lulëzojnë,

Bëre dimër’e beharë,

Bëre kuaj dhe gomarë,

Bëre misër edhe grurë,

Po më shumë bëre gurë,

Si bëre kaqë të mira

Bëre dhe shum’egërsira:

Bëre arinë dhe derrë,

Bëre uqër e të tjerë,

Bëre… Po ç’nukë ke bërë?

Bëre botënë të tërë;

Bëre dhe Djallë më brirë!

Ç’do pun’e-ke bërë mirë

Po një gjë bëre pa mënde

Dhe prishe punënë tënde:

Kur bëre derr’e arinë

Ç’deshe që bëre Turqinë?

Se të mos qënkej kjo farë

Bota dotë vintej mbarë,

Dheu dotë lulëzonte,

Shqipëria dot’gëzonte…






Naim-be Frashëri

Vdiq Naimi! Vdiq Naimi!

Moj e-mjera Shqipëri!

Mëndje-larti, zëmër-trimi,

Vjershëtori si ai!..

Vdiq Naimi po vajtoni

Shqipëtarka, Shqipëtarë!

Naimnë kur t’a kujtoni

Mos pushoni duk’e qarë!

Vdiq Naimi, Naim-beu!

Vate te Zoti-vërtetë:

Qysh u-nda nga Mëmëdheu

Dhe iku e-la për jetë?

Vdiq Naimi! Gjithë thonë!

Qajni Turq, qajni Kaurë!

Bilbil’i gjuhesë tonë

S’dotë ndëgjonet më kurrë!

Vdiq Naimi që këndoi

Trimërinë, Skender-benë;

Vdiq Naimi që lëvdoi

Dhe nderoi Mëmëdhenë!

Vdiq Naimi! po ç’të gjeti

O moj Shqipëri e-mjerë

Vdiq Naimi! po kush mbeti?

Si Naimi s’ka të tjerë.

Vdiq Naimi! Vdekj’e-shkretë

Pse more të-tillë burrë?

I-ndritë shpyrti për jetë,

Mos i-vdektë nami kurrë!






Atdheu dhe Dashuria

Vitua, një pun’e madhe,

E-bukurë si zorkadhe,

Nga gjithë shoqetë ç’quan

Dhe gjithë trimat e-duan:

Për të tillë bukuri

Kush nukë ka dashuri?

Një ditë që vij në krua

Duk’e ecurë mi thua,

Poqi një Turk trim të marrë,

Tjetër herë s’e-kish parë

Robatë që kish i-ndrinin,

Dhe armët’i-vetëtinin!

Kur shtiu syt’e e-pa

Vito të dua i-tha,

Vito, dotë të marr, grua.

Vitua u-turpërua

Po më shum’u-idhënua

Dhe ju përgjegj: — „S’je për mua

Se u një tjetërë dua,

Jemi një bes’e një sua;

Po merre fjalënë prapë

Dhe shko këtejë me vrapë!“

— Kush është më trim se mua

Që do të të marrë grua? —

— Ai që jam vluarë

Dhe për të martuarë,

Është trim sa s’gjëndetë,

I-mirë sa s’bënetë;

Ish vet’i tretë vëlla,

Kush ka qënë si ata?

Trima sa s’i-zinte plumbi!

Njëri vdiq, i-dyti humbi;

Jorgjin e-la Perëndia

Shpresë për mëmën’e-tia:

Ësht’i-vetëm e jetim

I-dashur’i shpyrtit tim

Dhe nga të tërë më trim:

Përdor pallën e anxharë,

Ësht’i-zoti të më marrë!

Ndaj të lutem mos më nga,

Të mos biesh më hata,

Se shejtani punë s’ka! —

Turku me të tilla fjalë,

Qiti të shkretënë pallë!

Nga inati u-verdhua

Dhe thirri po si dragua:

— N’është mi zoti nga unë

Le të më dalë këtunë!

Në më muntë, besa-besë!

Burri yt po le të jesë;

N’e dërgofsha n’atë jetë,

Die dotë të marr vetë! —

Vitua shum’u-frikua,

Lot’i-vininë si krua,

Dhe më shtëpi, duk’e qarë,

Rrëfeu ç’i kishte ngjarë.

Po Jorgji, kur e-ndëgjoi,

Veshi armëtë dhe shkoi,

U-ngjit malitë përpjetë

Ashtu si ngjitenë retë,

Dhe me zë të math si shkëmbi

Po thërrit sa tundej vëndi:

— Kush ësht’ai q’u-lëvdua

Që do të mundet me mua? —

Me zë të math si gjëmimi

Ju përgjegj ahere trimi:

— Unë jam ai që shtie

Dhe plumbi dëm nukë bie…

U jam ai që kam vrarë

Bejlerë dhe pashallarë,

Dhe kaurë mijë vetë

Kam dërguar n’atë jetë!

Dhe dotë trembem tani

Nga një fusharak si ti?

Tani dot’a shoç dhe vetë

Kush është trim i-vërtetë… —

Këto thosh Turku dhe vinte,

Po dhe Jorgjua e-printe;

Hodhi armëtë për-dhezë

Dhe zuri të sgjeshë brezë

Që kish qepur Vitua vetë,

Si fustan’e fermeletë;

Kur e-kujtoi u-shemp,

Mos pandeni se u-tremp;

Bëri kryq, e fshiu lotë,

Jam azër! hidhet e thotë,

Edhe më dorë një thikë

Ju versul Turkut pa frikë.

Trimi rrëmbeu anxharë

Dhe po hidhej si i-marrë:

Fryti era: nga rëmbimi

Lëshon flokatenë trimi;

Atje ku qe afëruar

Me gjoks hapët leshëtuar,

Ju duk, në grykë të ti,

Varturë një hajmali.

Jorgji kur pa hajmalinë,

Sytë përmi të i-ngrinë;

— Dale, tha, ashtu më rruash,

Pa lëftojmë kur të duash!

Po në beson Perëndinë,

Kush t’a fali hajmalinë? —

— Nënia në foshnjëri

M’a vari për mbarësi…

Po ç’të duetë kjo punë? —

— Një të tillë kam dhe unë!.

Shiko! mëma m’a-ka falë

Dhe mua, kur jeshë djalë! —

Të dy trimat hapnë sytë

Dhe shikonin hajmalitë

Qepur me pë të floritë;

Si njëra dhe tjetëra,

Të dya të vjetëra;

Për-mbrënda, pshellur me kartë,

Gjenë nga një kryq të artë!

Mbenë të maniturë

Dhe si të goditurë!..

Të tillë punë kur panë

U pushtuannë dhe ranë

Dhe të dy një fjalë thanë:

Të kam vëlla mor i-mjerë!

Nga një bark paskemi lerë!

Jemi një fis e një farë,

Jemi të dy Shqipëtarë,

Po besa na paska ndarë

Sa na bëri për të vrarë!

Sot që dimë vetëhenë,

Duetë të bëjmë benë

Të duamë mëmëdhenë.

Tani të marrëmë malë,

Të lëftojmë për lirinë,

Të mos kthenemi të gjallë

Pa shpëtuar Shqipërinë!

Tani Viton ta harrojmë,

Me Turqinë të lëftojmë,

T’a dërgojmë nga ka ardhë,

Të shomë ditë të bardhë.






Varfëria dhe Liria

Jam i-varfër po i-lirë,

Ndaj më pëlqen varfëria;

Kush do të rrojë më mirë

S’urdhron dot veten e-tia…

Mbreti sikur të më thotë:

„Hajde në Palas me mua,

Të gëzosh dhe ti në botë“

Dot’i-them, zot nukë dua:

Për të ngrën’e për të pirë

Nukë munt të shesh lirinë,

I-varfëri rron më mirë

S’ai që do madhërinë,

S’më duet ergjëndi mua,

Dua lirinë dhe nderë,

Dua të bëj si të dua,

Jo si të duan të tjerë.

Kush munt e bën si do vetë

Bën si thotë Perëndia;

Nukë ka në këtë jetë

Gjë m’e-vyer se liria.






Fshati-im

Maletë me gurë

Fusha me bar shumë,

Aratë me grurë,

Më tutje një lumë.

Fshati për karshi

Me Kish’e me varre,

Rotull ca shtëpi

Të vogëla fare.

Ujtë të ftotë,

Era pun’e-madhe!

Bilbili ja thotë…

Gratë si zorkadhe.

Burrat nënë hie

Lozën, kuvendojnë,

Pika që s’u-bie

Se nga gratë rrojnë!

Gratë venë nd’arë

Dhe në vreshta gratë,

Gruaja korr barë,

Punon dit’e natë.

Gratë në të shirë,

Në të vjela gratë,

Ikinë pa gdhirë,

Kthenenë më natë!

Gruja, për burrë,

Digjetë në diell,

Punon e s’rri kurrë

As ditën e-diel!

O moj Shqipëtarkë

Që vet’e nget qetë

Edhe drek e darkë

Kthenej e-bën vetë.

Moj e-mjera grua

Ç’e do burrë zinë

Që ftoet në krua

Dhe ti mban shtëpinë!






Dheu

Dheu i-gjat’e i-gjerë

Na ep buk’e na ep verë

Për të ngrën’e për të pirë,

Kush di ta punojë mirë.

Si një njeri i-shtrënguar,

Dheu nukë fal gjë kurrë:

Pa munduar, pa punuar

S’na ep as misër as grurë.

Do ta punojë njeriu

Dhe ta vadijë me djersë

Që të hajë buk’i-ziu,

Nga uria të mos vdesë!

Punoni more të mjerë

Se dhe gjëri në na mbetë,

Pas neve vinë të tjerë,

Nukë sosetë kjo jetë.






Aleksandri i-Math

Aleksandr’i-Math qe burrë

Me të madhe trimëri,

Shqipëtar që s’gjëndet kurrë,

Po ç’bëri për Shqipëri?

Që foshnjë, duk’e lëftuar

Zotoi të tër’Asinë,

U-bë një mbret i-lëvduar,

Po ç’bëri për Shqipërinë?

Me punëra që punoi

Me trimëri që rrëfeu,

Që kur leu dhe sa rroi,

Ç’të mirë pa Mëmëdheu?

As një të mirë s’ka parë,

Shqipëria mbet e-mjerë…

Se trimatë Shqipëtarë

Lëftojnë për të tjerë!

Punojnë për Turqinë,

Për të ndyrënë More;

Shqipëtari, Shqipërinë,

S’e-do, bën sikur s’e-nje!

Trima, të varfër, të pasur

Shqipërin’e-kan’harruar:

Njeri nuk’i-është qasur!

Për të njeri s’ka punuar!..

Po ata vdiqnë të tërë,

Dhe Zoti le t’i-gjykojë!

Të gjëjnë si kanë bërë…

Po Shqipëria të rrojë!





Dashuria





Dashuria

A!

Dotë lëvdoj Dashurinë

Mbarambar me Perëndinë

Se Dashuri’e-vërtetë

Na mban të-gjallë në jetë

S’e kam parë Perëndinë,

Sho nga herë Dashurinë;

Dashuria mbretëron

Se njeriu pa të s’rron.

Cinë të besoj taninë

Perëndin’a Dashurinë?

Perëndi në këtë jetë

Eshtë Dashuria vetë.

B!

Si për burra dhe për gra

Dashuria, Djalëria,

Janë si motr’e vëlla:

S’i ndan dot as Perëndia.

I-riu me dashuri

Rron e gëzon këtë jetë,

Dhe pastaj në pleqëri

I-rëndonet jet’e-shkretë.

Djalëria qëndron pak;

Kshtu ka thënë Perëndia,

Kur bënet njëriu plak

S’i ka hie dashuria.

O ju të-ra e të-ri

Dot’u shkojë djalëria

Dhe bashkë me djalëri

Fluturon dhe dashuria.

C!

Kur jeshmë të-vegjil, si moll’e pa bërë

Putheshim nga herë ditënë të tërë;

Vij’e të kërkojë, vij’e të thërresë,

Losnim të dy bashkë, rronim me një shpresë.

Mba mënt sa të desha, mba ment sa më deshe?

Mba mënt si më thoshe e vogël kur jeshe?

Tani që jam burrë, tani q’u-madhove,

Dashurin’e parë pse vall’e harrove?

Tani q’u-poq molla e-hanë të tjerë,

Mikn’e-djalërisë s’e-qas as më derë!

Po, si dallëndyshja vete në vënt tjetër

Dhe kthenetë prapë në fole të vjetër,

Ashtu zemra jote mundet të kujtojë

Mikn’e-djalërisë dhe prapë ta dojë.

D!

Digjem, përvëlonem

Se të dua shumë.

Ditënë mentonem,

Natën rri pa gjumë.

Luletë të dinin

Mike, sa të dua,

Këtu dotë vinin

Të qajnë me mua.

Zoqtë të ndëgjonin

Dot’më rrinin pranë

Dhe dotë këndonin

Të harroj sevdanë.

As njeri në jetë

Plagën s’ma shëron

Përveç mikja vetë

Që vjen e-lëndon!

E!

Bukuria jote, leshërat e-tua

Po si pendë korbi, të gjata mi thua,

Ballëtë si diell, faqet si mollë,

Qafa jot’e gjatë, mesi yt i-hollë,

Sisetë si shegë, dhëmbët si thëlpënjë,

Buzët si burbuqe sytë si gështenjë,

Dora si dëborë, fjala jote mjaltë,

Kurmi yt i-derdhur, shtati yt i-naltë;

Gjithë më kënaqin, të tëra t’i dua,

Po zëmëra jote u bë gur për mua!..

F!

E mba mënt moj Marë

Dashurin’e-parë?

Njeri nuk’e-gjegji

Se jeshmë të vegjil.

Unë pa ty s’rrojë,

Vij’e të kërkojë,

Ti pa mua s’rroje

Vij’e më kërkoje.

Në lule me erë

Putheshim nga herë.

Dhe si burr’e grua

Losnim nënë ftua.

Një ditë, të-dyza

Losnim Mbyla-syza:

U fshyem pa dukur

Në ferra, në gurë,

U fshem kaqë bukur

Sa s’u gjëntm’dot kurrë…

G!

O moj lulja manushaqe

Ndëgjo dashurinë ç’thotë:

Të lozëm faqe për faqe

Të na përzienë lotë

Ma do zëmra, ma ka ënda

Të lozëm ballë për ballë,

Se zjarri që kemi brenda

Na djek sikur të mos dalë.

Të lozëm gush për gushë

Bashkë të vemi, të vimë,

Po si shtjerratë në fushë…

Se të-ri gjithë-një s’rrimë.

H!

Kam dashurë lulet, konxhen, trandafilë,

Zoqtë që këndojnë, thellëzat, bilbilë;

Tani s’më pëlqejnë, më lenë të ftotë,

Se dua një çupë si hënëz e plotë,

S’ka shoqe në botë.

Kjo është për mua lule trëndafili,

Konxhe, manushaqe, thëllëza,

Kur më shkon në rrugë, me lule më dorë,

Leshrat prapa krave hedhur si kurorë,

E-bardhë si borë.

Më mirrenë mëntë, nga sytë verbonem

Dhe nga dashuria digjem, përvëlonem,

Si digjen në zëmër gjithë sa e-njonë,

Maniten të tërrë trimat kur e-shonë,

Mashala! i-thonë.

I!

Pika, pika bie shiu

Dhe dëbora flokë flokë,

Vetëtit e fryn veriu,

Breshëri kërcet mi tokë!

Le të fryjë er’e-ftotë,

S’ka ç’më bën dimëri mua:

Dashuria më mban ngrotë

Se pushtoj atë që dua.

Kur fryn era me talas,

Kur bie tëbor’e shi,

Sa fle njeriu me gas

Kur ka mikenë në gji!






Vaje

I

Që ditën që vdiqe, që kur s’të kam parë,

Lotë që kam derdhur s’më janë dhe tharë!..

Shumë vjet u bënë, sot u mbushnë dhjetë

Që kur më ke lënë dhe s’të sho ndë jetë!

Në ç’kopshë me lule ke qëndruar vallë?

S’të vjen keq për mua? s’të vjen mall për djalë?

O Engjëll i-bukur mos mëno në botë,

Ktheu të të shomë të na mbeten lotë.

S’rrojmë dot pa tynë, ti si rron pa neve?

Motëmot që rrojtim bashkë s’më-hurreve.

Atje tek rri janë qipariz’e varre…

Ktheu të të shomë, mos na le për fare!

Mos na le të gjorë, me zëmër të ngrirë;

Ktheu të gëzonesh kur të shoç të-birë:

E-ke lënë foshnjë, tani u-bë burrë;

S’harrite t’a rritje, s’të ka parë kurrë!

Për ty, shumë herë, çoç do të më thotë,

Po s’munt t’i-përgjigjem se më mbytin lotë!

Kthej kokën më nj’anë dhe vështroj përpjetë…

Duke psherëtitur, te Zot’i-vërtetë.

O Zot i-vërtetë, s’t’erdhi keq për djalë

Kur i-more mëmën dhe më le të gjallë?

Të më keshë marrë dotë qe më mirë,

Dhe të rronte mëma të rritej të birë.

Me se rrojnë foshnjat? ç’i-rrit çilimitë?

Dashuri e mëmës dhe përkëdhelitë.

O Zot, të jam falë, mos më le të-mjerë:

Dërgom’Efgjeninë t’a sho dhe një herë.

— „Pse s’kuvendon mirë, more punë-bardhë?

„Cili vdiq një herë dhe prapë ka ardhë?

„Gjith’humbasën gruan, mëmën a babanë,

„Po ata që mbeten, si ti nukë qanë:

„Të vdekurin lotë s’e-bien në jetë,

„Po lutu dhe falu të rriç djalën vetë“ —

Doje drit’o Qiell, more dritën time,

Dhe më mbushe jetën plot me hidhërime!..

Tani rroj pa shpresë, ndaj s’dua të rroj,

Se dhe Perëndinë tani s’e-besoj!..

II

Ditën e vititë parë

U bë qiamet-i math,

Nga tëbora që ka rarë

Faqez e-dheut u-sbarth.

Cingerrim’e errëcirë,

Jashtë veriu pëllet!

Bie bor’e breshërirë,

Dheu duketë si det!

Është natë, nat’e zisë…

Vetëtit edhe gjëmon!

Një Engjëll i-Perëndisë

Dergjet sëmur’e rënkon!

Ka tri dit që po mundonet

Dhe me vdekijnë qërton,

Po vdekja s’do të mërgonet

Se shpyrtin’e-saj kërkon!

„Perëndi, lemë të-gjallë

— Po lutetë mëm’e-mjerë —

„Të munt të rrit këtë djalë,

„S’ka një javë që ka lerë.

„Kush dot’a marrë ta rrijë?

„Jetimi qysh dotë rrojë?

„Kush doti apë të pijë?

„Si unë kush dota dojë?

„Kush dota dojë Stefanë!

„Më ndje o Zot i-vërtetë!

„Se Stefani ka babanë

„Dhe dota rritijë vetë“.

Engjëll me këto fjalë.

Nga jet’e-rreme shpëtoi,

La baban’e-zi me djalë!

Dhe ndë Qiell fluturoi!

III

Botë, moj Bot’e-pa-besë

Nuk ke gjë të vërtetë:

Njeriu po dotë vdesë

Dhe nukë vjen më në jetë.

Dotë gdhietë një ditë,

Dotë vijë një mëngjes

Nukë dotë sho të-mitë:

Dotë mbyll sytë të vdes!

Dotë qajn’e të-vajtojnë,

Dot’më mbulojnë me gurë,

Pastaj dotë më harrojnë

Dhe si-kur s’kam qenë kurrë!

IV

Kur shkoj në për varre ku ka mbirë bari

Që rritet’e maet me trupinë tënë,

Kujtoj kush ka vdekur, mentoj ç’kanë qenë,

Zëmra më lëndonet dhe s’pushon së qari.

Gjithë kanë qenë të-gjallë si unë,

Të-varfër, të-pasur, të urt’a të-marrë,

Mbase kanë dashur, qeshur’apo qarë,

Po të tërë vdiqnë dhe në varr i-vunë!

U lutem moj eshtra të kujt ini vallë?

Edhe kurm’i-bukur ç’u-bë, ku e-latë?

—Kujto djalërinë… një Engjëll, një natë

T’iku nëpër duar dhe të-la me djalë. —






Zolejka

Nga gjith vëndet, Misiri,

Ka qën’e është m’i-miri:

Gjithë monë jeshil bari;

S’ka të sosurë behari…

Pem’e lule gjithë moti!

E-ka bekuarë Zoti.

Piramidhetë me diell,

Kanë kokenë në Qiell.

Buxhit Nili nat’e ditë,

Bie ujë të floritë…

Vadit fushënë të tërë

Nukë ka vënt të mos zërë.

Ujiten dhe hurmadhjetë

Dhe venë, venë përpjetë.

Veriu s’reshtetë kurrë

Kur zë e lot me pëlhurë,

Mbanë Nilit punë-mbarë

Ka qenë Tani, më parë,

Ka qenë krye-qyteti

Se këtu kish fronë mbreti,

Tani, ka qenë një herë

Qytet i-math e i-gjerë;

Në mes të këti Qytetit

Ka qenë Palas’i-Mbretit

Se në këtë qytet rroi

Apofi, kur mbretëroi.

Pranë mbretit, nga veriu,

Rrinte Zoti Petefriu,

I-nderuar ndë Misir

Se mbreti e-kish vezir.

Mëndje-math e zëmër-mirë

Kishte në dorë Misirë:

Petefriu mbretëronte

Se Apofi shum’e donte;

Apofi me Petefrinë

Bashkë rrinë, han’e pinë…

Petefriu u martua

Mori Zolejkënë grua.

Moj Zolejkë, nga ke dalë

Që ke diellin në ballë?

Zolejkë kush të ka bërë

Që manitenë të tërë?

Të ka bërë Zoti vetë,

Nukë ke shoqe në jetë!

Kush pa bukurinë tënde

Dhe nukë lojti nga mënde?

Kur do Zolejka të dalë

Me karocë ja me kalë,

Vetëm a me Petefrinë,

Ysmeqarkat pas i-vinë;

Kur del Zolejka merr erë

Dalën dhe shumë të tjerë,

Nukë rri njeri pa dalë;

Kush ta shojë më në ballë!

Zolejka rri e mentuar

Dhe vë kokënë në duar…

Ysmeqarkatë s’guxojnë

Të lozën e të këndojnë.

Ç’ka Zolejka që s’gëzon?

Zonjë si ajo kush rron?

Kush ka të tilla të mira?

Kush ka gjëra të pa vdira?

Kush ka burrë më të mirë?

Burr’i-saj urdhron Misirë!..

Dashuri moj dashuri!

S’peshon ergjent e flori!..

Sa para bën madhëria?

Nukë blihet dashuria.

Duro Petefri, duro!

Zolejka nukë të do!..

Apofi, mbret’i Misirit

I-tha një ditë vezirit:

Për nga sivjet s’kemi vatë.

Po të vemi këtë natë.

Se ditën bën shumë vapë;

Në mëngjes kthenemi prapë.

Mbreti këto fjalë foli:

Petefriu jashtë dolli,

Ysmeçin’e-ti kërkoi

Te Zolejka e-dërgoi

T’i-thotë të mos a presë.

Në pezul të penxheresë

Rrij Zolejka, si nga herë,

Kur pa Josifnë më derë.

Nukë qe njëzet vjeç djalë.

Mustaqja s’i-kishte dalë;

Ish i-bukurë si çupë

Dhe për të pirë në kupë.

Arapinkatë këndonin.

Zolejkënë përgëzonin.

— Zonjë, më dërgoi Zoti

Petefriu fuqi-ploti

Këtë natë mos e-prini

Vetëm të hani të pini:

Për gja sonte dotë venë

Që të dy bashkë me mbrenë. —

Këto tha djali dhe priti,

Po Zolejka psherëtiti:

— Pse mban kokënë më nj’anë?

Qasu të rrish këtu pranë,

Dhe Petefriu me mbrenë

Ku të duan le të venë.

Ti të rrish sonte me mua,

Josif die që të dua!

Të dua, të dua shumë!

Dhe gdhij natënë pa gjumë…

Që ditënë që të pashë

Zëmërnë time t’a-dhashë.

Dale të të puth një herë!

Këtë natë mos më lerë

Vetëmë me ysmeqare,

Josif bënu djal’i-mbarë!..

Eja të rrish këtu pranë,

Kuvëndomë për babanë

Për mëmën që të ka bërë

Dhe për njerzt’e-tu të tërë.

Pse ke lënë Mëmëdhenë?

Kush të shiti, ku të gjenë?

Pse erdhe zure Misirë? —

— Jeshë foshnjë, s’mbaj mënt mirë…

Po vëllezret që kam pasur

Si vëlla s’më kanë dashur,

Dhe më shitnë për të holla!..

— Faqja jote posi molla,

Goja jote si qershia,

S’të çmonetë bukuria!..

Të due, Josif, të dua!

Sonte dotë rrish me mua;

Dotë ham’e dotë pimë,

Të dy vetëm dotë rrimë!..

Se është jona kjo natë,

Zoti e bëftë të gjatë!

Zoq e bilbilë, këndoni,

Kur të gdhihet të na zgjoni…

Mos ki turp, mos u bën djalë.—

— Zonjë, zonjë, të jam falë!

Jam rob’i-Zotrisë suaj;

Këto fjalë mos m’i-thuaj!..

Jetim i-shkretë, fat-ziu,

Më ka blerë Petefriu,

Si baba më është sjellë,

Më ka rriturë si pjellë,

Më ka mbajturë me shpresë:

S’guxoj t’i-dal i-pa-besë!..

— Nga burri im mos ki frikë:

Mbaj me vete këtë thikë,

Prapa derësë të fshihesh

Dhe kur të vijë t’i-biesh!..

Vraje Petefrinë vetë!

Pastaj të më kesh për jetë…

O Josif, mos u-largo!

Josif, Zolejka të do!

Rri me mua këtë natë…

Nukë jam si gjithë gratë:

Gjithë trimatë më duan,

Mbreti për mua le gruan;

Po si ty s’dua të tjerë.

Lemë të të puth një herë!—

Edhe e-puthi sa deshi.

Josifi u-ngre nga sheshi,

I-mjeri kërkon të dalë…

Zolejka ju ngjit si ngjalë,

Uzëmërua sa qau!

Dhe zu Josifnë nga krau!

Ky e-shtyti me të fortë

Dhe dolli jashtë më portë.

Zolejka mbet turpëruar

Me sakon e-ti në duar:

(Josifi, që ta lëshojë,

Qiti sakon të shpëtojë).

Dita s’qe dhe gdhirë mirë,

Zolejka si egërsirë

Nga inati që kish marrë

Priti burrën duke qarë!

Ç’ke që qan o shpirt, i-thotë

Dhe vate t’i-fshijë lotë

Po Zolejka qan më shumë.

— Ku më le vetëm o lumë?

Ike më le me të tjerë…

Josifi më prishi nderë?

Erdhi natën të më zërë

Dhe ra me mua të flërë!

Dotë më kish turpëruar

Si kur të mos jeshë zgjuar!

Të mos keshë këtë thikë…

Kur e-pa i-erdhi frikë

Dhe hapi derën e shkoi

Po sakon këtu harroi!—

Kur ndëgjoi Petefriu

Gjithë këto fjalë, ngriu;

Kur pa dhe sakon e-tia

I erdhi rrotull shtëpia:

Zolejkën të turpërojë

Josifi?.. tani të shojë…

Dhe urdhëroi t’a-zënë,

Brënda në budrum t’a-vënë!






Kopshti i dashurisë

O Pëllumb’i-shkruar

Dot’të marr në duar

Dhe duk’e kënduar

Gjetkë dot’të shpie:

Në një vënt t’uruar

Dhe të lulëzuar

Në uj’të kulluar

Edhe nënë hie;

Afër tek një lumë

Ku ka lule shumë

Të biem në gjumë;

Hëna të na ndrijë;

Yjtë të shukojnë,

Zoqtë të këndojnë

Edhe të na zgjojnë

Dita kur të vijë.

Pa ngrën’e pa pirë

S’mbetemi, moj Mirë,

Se un ndaj të gdhirë

Dërgoj e na sjellin:

Qumështë të dhirë

Dhe djathë të mirë

Pa uj’e pa hirrë,

Dhe rrush kur të vjelin;

Ngjalë nga Janina,

Mjaltë nga Kanina,

Verë nga Voshtina,

Ujë nga Sopoti;

Mollë nga Horia,

Mish nga dhent’e-mia,

Desh nga Labëria

Na e faltë Zoti.






Plaku

Moj mike ç’është kjo punë?

U plaksh’e nukë më nje!

Kur të bënesh ti sa unë

Nukë dotë jesh si je.

Njeri s’ka mbeturë djalë,

Dot’a humpsh dhe ti të-ritë:

Vijatë që kam në ballë

Dot’i kesh dhe ti një ditë.

Kur më shukon, mos mbyll synë

Dhe mos qesh me pleqërinë:

Kam qënë dhe u si tynë,

Si u dot’bënesh dhe tinë.

U plakshë si dhe të tjerë:

Pleqëria s’ka të sharë:

Nga ti më parë kamë lerë

Prandaj u plakshë më parë.

Punëtë vinë me radhë

Si ç’do gjë në këtë jetë:

Sot unë kam lesh të bardhë,

Nesër dot’i kesh dhe vetë.

Po me gjithë pleqërinë

Kam dhe u lezet në botë;

Se në ke ti bukurinë

Unë kam zëmër të ngrotë.

Mos harro ashtu më rruash

Se dhe pleqtë kanë gjak…

Ndaj të lutëm të më duash;

Nukë jam dhe shumë plak:

Më duketë se jam djalë,

Se s’ka pleqëri për mua,

Dhe shpyrti kur të më dalë

Moj mike, dotë të dua.






Nyja tri...

Tri kanë qënë Bukuritë:

Frosina, Talia, Aglai,

Tri janë dhe sot Perënditë:

Fruma, i-Biri dhe babai.

Tri gjëra bukuri e thjeshtë

Të zeza duetë ti ketë:

Vetullatë, Sytë dhe Leshtë,

Që të na pëlqejë për jetë.

Tri gjëra të kuqa të jenë:

Faqetë, Buzëtë dhe gjua;

Këto rëfejënë shëndenë

Dhe bukurinë tek një grua.

Tri të-tjera të bardha shumë:

Cipa, Thojtë, Dhëmb’e dhëmballë,

Që-lënë trimatë pa gjumë

Edhe mëndjen e-bëjnë dhallë.

Tri gjëra të trasha, të plota:

Llëra, Çapoku edhe Gjiri,

Bëjnë që manitenë bota

Edhe lozinë nga fiqiri.

Tri gjëra të-gjata i-dua:

Këto janë Qafa dhe Shtati

Dhe Pleksidhatë ngjer më thua,

Mjer’ajo grua që s’i-pati.

Tri gjëra të vogla kur janë:

Vërsa dhe këmbëtë me duar,

Fat-miroshe gratë q’i-kanë,

Bukuria s’u-ka të ç-muar.

Tri Gjëra mbetenë të tjera;

Gjosku, Turiri dhe Balli

Duetë të jenë të gjera

Se për tô më ka marrë malli.

Tri të ngushta të ketë femra;

Goja, Mesi dhe… ç’o të jetë

E-treta gjë që m’a-do zemra?

S’e-them dot po gjejeni vetë.






Kasapi

Pyeta një ditë

Kasap gjakëtorë

Që ther bagëtitë,

Me thikë më dorë…

O kasap o djalë

Ther qenqnë në ballë

Dhe delen e-mjerë

Le për tjetër herë.

„Jam kasap, më thotë

Duke fshirë lotë,

Po jam zëmër-mirë

Se s’jam egërsirë;

Qengjitë, në ballë,

Thikënë s’ja heq

Se delja e-ka djalë

Dot’i-vijë keq.

S’është pun’e-drejtë

Dhe për bagëtitë

Të rrojnë pleqtë

Të vdesën të ritë.“

Dhe kasap’i-zi

Ka zëmër të bardhë,

Po ti Perendi

Pse s’punon me radhë?

O Zot, të jam falë,

Po nukë bën mirë:

Lë mëmëm të-gjallë

Dhe i-mer të birë!






Fyell’i bariut

Bariu, shokë, bariu,

Kur gjëmon e fryn veriu,

Është përjashta fat-ziu,

E-rre breshëri dhe shiu!

Barinë, shokë, barinë,

Mos e-harroni fat-zinë,

Se le gruan e shtëpinë,

T’u kullosë bakëtinë.

Kulloni moj bakëti,

ti, ti, ti…

Kulloni biro kulloni,

Kur të vdes të më kujtoni,

Ndjesë pastë të më thoni,

Shukoni barin’e-gjorë:

Në diell a në tëborë,

Bariu, me shkop në dorë,

Ruan deshtë me këmborë,

Vështronje barinë mirë,

Me të ngrën’e me të pirë,

T’u marrë dhëntë pa gdhirë

T’i kullosë me dëshirë,

Të rrijë bashkë me tô,

to, to, to…

Hani moj bakëti, hani,

Kur të vdes dotë më qani,

Për mua zi dotë mbani!






Dëshirë

I.1

Kush lë mikenë që ka

Edhe ndaetë me shokë

Për të fituar para

Nuk’i-ka mëntë në kokë…

Ikëni more të mjerë,

Hiqni Deti tek t’u-nxjerë,

Se për mua, dashuria,

Ara, vreshti dhe shtëpia

Me bëjnë të rroj me gas,

Se s’dua të lë gjë pas,

S’dua t’iki si përpara,

Dua të rroj në për ara,

Mikja pranë të më ketë;

Të punoj aratë vetë.

Fat-mirosh! mot e nga mot

Grur’e misër të kem plot,

Të kem raki, të kem verë

Të ëmbëlë si shilqerë.

Të vete me bakëti,

Me qe, me dhën e me dhi,

Dhe t’i-shpie rëzë malit

Të hanë majën e barit,

Dhe kur të pjellë një dhi

Dot’i ve kecnë në gji,

Nuk’iki nga Shqipëria

Si punojn’ata që s’dinë:

Mos e dhëntë Perëndia

Të ndaem me dashurinë:

Sa të munt të rroj me pak

Po këtu të bënem plak;

Dhe në vuaj, le të vuaj,

Të mos vdes në vënt të huaj!

Të shoh mëmën e babanë,

Të kem dhe motratë pranë,

Dhe kur të vdes të më qajnë

Pa zakonetë që kanë;

Të më marrënë në duar,

Të qajnë me lesh lëshuar,

Dhe mikia kur të vijë

Të qaj’e të ulërijë

II.

Ku janë vaftet e parë?

Stërgjyshret sa mirë qenë!

Shkonin jetënë pa ndarë

Edhe dojnin Mëmëdhenë.

S’kish pampor e s’kish gjemi;

Nukë vinin të fitonin,

Atdhenë s’e-lij njeri,

Po punonin edhe shkonin.

Kau nukë kishte zgjedhë,

As fre për kalën e-fortë…

Dhe si s’kish njeri të vjedhë

Shtëpitë qenë pa portë…

Aratë s’kishnë sinuar,

S’kish të pasur e të varfër

Dheu qe i-lulëzuar,

Kafsh’e njers rronin të afër…

Nukë kishte njers të liq,

Dhe lufta s’kishte dhe dalë,

Gjithë bota qenë miq,

Qenë vëllezër në ballë…

Po tani, Zot’i-Vërtetë,

Njeriu gjan me arinë!

Nukë hiqetë kjo jetë

Se njeriu ha njerinë!..

Sot s’mbretëron dashuria;

Nukë kemi dashuri;

S’na mbeti as trimëria!

Sot rrojmë në robëri!

III.

Sot e tutje, më shtëpi.

Mikia të mbretërojë,

Cili do nga miqt’e-mi

Për zonjë duet t’a njojë.

Kur të vete në për ara,

Kur të korr e kur të mbjell,

Të kem mikenë përpara

Kur të shij e kur të vjel.

Dhe në stan kur të më shojë

Me qe, me dhen e me dhi,

Mikia t’i-numërojë

Se mos m’i-vjedhë njeri.

Të më zbukurojë stanë.

Të bëjë djathë, të butë.

T’u-hedhë qënet të hanë

Të na ruajn’nga hajdutë.

Edhe nata kur të vijë,

Të marr mikenë në gji…

Dhe hënëza të na ndrijë

Dhe të na ketë zili!

IV.

O shokë, ç’u-prish dynjaja

Si për burra dhe për gra;

Tani shitetë sevdaja…

Mjer’ai që s’ka para.

I-pasur, të palltë varri!

Ti që bleve dashurinë

Dhe nuk’e-le si më pari,

Të martë Djalli shpyrtinë!

Ndëgjoni more të ri,

Ndëgjoni dhe ju të ra:

Duani atë që di,

Jo atë që ka para.

Duani dhe vjershëtorë

Mbarambar me Perëndinë,

Se rri me lule më dorë

Edhe këndon Dashurinë.

Ata që janë lëvduar

Me këngë, nga vjershëtori,

Janë burra të ndëgjuar

Dhe rrojënë sa Tomorri!

O ju të ra e të ri

U lutem të më këndoni

Që të kini dashuri;

Kur të vdes të më kujtoni.

V.

Moj mike kam bërë bê

Të marr syt’e-mi të shkoj,

Se me nazetë që ke

Me ty nukë munt të rroj!

Nukë të bëra faj kurrë,

Gjë të ligë s’të kam bërë;

Dhe kur jeshe e-sëmurë

S’më zinte gjumi të flërë!

Luteshë te Perëndia

Me metani dit’e-natë,

Të t’apë nga dit’e-mia,

Të kesh jetënë të gjatë.

Qysh të bëj more të mjerë

Që ditënë q’u shërua,

Mikja zuri miq të tjerë!

Edhe lot e qesh me mua!

Një dit’iku e më la

Se do një që ka para.

Nalet paç moj Dashuri

Se më trete si qiri.

Dua të dejem me verë

Të munt të harroj qederë,

Dhe të zë mike të ra,

Të më lënë si më la…

Po as vera s’më zë kurrë

As me mike s’bënem burrë…

Dhe më thonë, me mëri:

Të kanë bërë magji!

— S’më zënë magjitë mua,

Po kujtoj atë që dua. —

VI.

Mike pse më prish fiqirë?

Vetë vije më kërkoje…

Tani ku gjete më mirë?

Pse s’më thoshe kur s’më doje?

Më thuaj që më do shumë.

Po janë fjalë të rreme:

Ikën e më lë në gjumë,

Edhe më punon llagëme!

Gjithë-një më turpëron,

Dhe më përvëlon si zjar!

Dhe të ligat që punon

Guxon e m’i-zë niqar!

Mjer’ia që të ka grua!

Nalet pastë kush t’a dha!

Se dot’a gënjesh si mua,

Me tertipe të mbëdha.

Mos e-besoni ç’u-thotë:

Gruaja nukë ka besë:

Dashurin’e-ka për botë

Që kur len e sa të vdesë!

Kush nuk’ësht’i-zoti vetë

Të rrojë gruan që merr,

Kurrë grua të mos ketë

Në do të rrojë me nder.

Qërto thirrë sa të duash

Gruaja s’e-prish qederë:

Sa më shumë do t’a ruash

Aqë shumë do të tjerë!

Këto bënenë në botë:

Burrat që rrojnë nga gratë

Se nukë janë të zotë,

Turpëronen dit’e natë…

Të pyeni dhe të tjerë

Po të mos besoni mua:

Shini Adhamutn’e-mjerë

Se ç’heq, fat-ziu, me grua!

Sos qirinë dot’i-mbajë!

Sos të shara të durojë!

Se s’ka, i-gjori, të hajë;

S’ësht’i-zoti të punojë!

VII.

Moj mike, kush të gënjeu

Dhe të shiti a të bleu;

Ay që të gjeti burrë

Mos paftë të mirë kurrë,

Sëmund’e-madhe t’a zërë;

Të mos mundij dot të flerë;

Gjithë natën t’ëndërrijë;

Të mos haj’e të mos pijë;

Uqret e qëntë t’a hanë;

Të shojë lugat babanë!

Tëtilla ka për të vuar

Ay që na ka trazuar.

VIII.

Ata që më kanë sharë

Për dashurinë që kam,

Janë gjithë njers të marrë

Se i-pari nukë jam.

Kush qesh me hallet e mia,

Qesëndis me dashurinë,

T’a gjejë nga Perëndia,

Ç’kanë me mua fat zinë

Me egërsira të rrojë;

Tisifoni me Serberë,

Dit’e natë t’a mundojë,

Të mos shojë drit’e erë;

Zot, të vdesë nga uria,

Për ujë t’a marrë malli,

T’i-zhuritet mushkëria,

T’a pësojë si Tantali!..

IX.

Dotë pi raki dhe verë

Të munt të harroj qederë;

Të harroj hallet e-mia

Se plasa nga dashuria,

Se dhe mikia që dua

Mbyll portën dhe qesh me mua!

O moj portë moj e-shkretë

Mos rri mbyllturë për jetë:

Hapu për mua një natë

Moj të çaftë një sëpatë!

Hapu moj portë një herë

Se bie shi e fryn erë!..

Shtëpia prapa te fiku,

Del mike se të do miku;

Moj pse s’del apo s’të lënë?

Sos je mollë për të ngrënë!

Moj mike moj jetë gjatë

Gdhiu me miknë një natë.

Pse s’guxon të dalç të dera

Si bëjnë shoqet e tjera?

Pyet të rit’e të ratë

Ç’punojnë, moj jetë gjatë:

Çupa, me tertipe shumë

Le mëmën’e-saj në gjumë

Dhe hap derënë nga-dale

Të vejë të lozë valle;

Dhe gruja që ka burrë

Shtiretë më të sëmurë,

Dhe kur bënetë më mirë

Ryn më shtëpi ndaj të gdhirë.

Eja, sa jemi të gjallë,

Të lozëm ballë për ballë,

Të duemi më të fortë

Se kemi vdekjen’në portë,

Ea sa jemi të ri

Se kemi dhe pleqëri:

Kur bënen leshtë tëborë

Dhe dashuria heq dorë…

Vajza humbet bukurinë

— Bukurinë që ke vetë —

Dhe djali humbet fuqinë,

Kur zën’e shkojënë vjetë.

Zot i-Math e i-Vërtetë,

Mëndja jote nukë diet:

Djalëria shkon për jetë

Dhe gjarpëri përtëriet!..

X.

Kur të vijë dhe për mua

Dit’e fundit, mike dua

Të vdes në duar të tua:

Kur të më shukosh të vdekur

Dotë qash se s’je nga hekur,

Se s’jemi më për të pjekur!

Kur të më bëjënë varrë

Dotë më puç duk e qarë

Se s’jemi më për të parë!..

Dotë më qash moj e-mjerë

Se s’piqemi tjetër herë!

Dot’më qajnë dhe të tjerë,

Se këndova dashurinë,

Këndova dhe Trimërinë

Mëmëdhen’e Perëndinë.

XI.

Moj mike të bëj porsi

Vetëmë mua të duash;

Mos të gënjejë njeri

Po nderinë t’ënd t’a ruash.

Merr një plakë nga mëhalla

Të të ruajë nga herë,

Dhe të të thotë përalla

Me kandile duke tjerrë.

Dhe gjumi kur të të marrë

Mbae plakën më shtëpi;

Shuaj llambën edhe zjarrë

Dhe vetëm bjer’e fli.

Në mëngjës duke këcyer

Të vi vetë të të sgjoj;

Kur të më shoç papandyer

Të më lesh të të pushtoj.

XII.

Gjithë natën e vadesë

Fryntej er’e bintej vesë;

Derëziu po të presë

Në pezul të penxheresë

M’a bëre me të pabesë.

Dhe kur dha Zoti mëngesë

U-sëmurç’e daj’të vdesë

Se nukë rroj dot pa shpresë.

Ç’më duetë jeta mua

Kur s’më do ajo që dua

Lesh-verdha gjera më thua,

Cicat posi lemua.

Ç’të këndoj për të më parë?

Dhëmbëtë margaritarë,

Buza si qërshi e kuqe

Goj’e saj posi bubuqe;

Sy-zez’e vetullë-hollë

Faqetë si koqe mollë

Mes’i saj si rreth unaze

Më lodh e më vret me naze.

XIII

Të më bën Zoti dhe mua

Një profit një noitua

Që të dijë mënt’e-tua:

Vallë më do sa të dua;

Se me gojë s’më the kurrë

Më do as s’më do për burrë.

I-ziu jam i-sëmurë,

Më digjet koka si furrë!

Se nga dashuri e-shumë

Nat’e ditë rri pa gjumë.

XIV.

Zëri qan, shpyrti rënkon,

Zëmëra katran kullon…

Pse moj mike më mundon

Pse ulë kokënë kur shkon

Dhe bën si kur s’më shukon?

O mor i-ziu Andon

Pse vajton e pse këndon?

Mikja zënë s’a ndëgjon,

Dhe n’e-ndëgjon s’të beson.

Nga të të besoj’e mjera

Kur ndëgjon fjalë të tjera?

XV.

Babai nalet të ketë

Që s’të martoi dot vetë,

Dhe nënës i-palltë varri.

Që s’të vloi më së pari.

Ç’e do jetën edhe gjënë

Kur s’ke burrë për të qenë?

Ç’të duetë gjër’i-shkretë

Kur s’e trashëgon dot vetë?

Gjënë që të la babai

Dotë ta hajë xhaxhai

Se xhaxhai me kunanë

Prandaj të dhanë çobanë.

XVI.

Më qafë të pastë kush të ka martuar:

Me burrën që more nukë ke të shkuar.

Jetime, kur humbe mëmën e babanë

Të vunë në dorë motra me kunanë!..

Motra tu bë bushtrë moj e-mjera Rinë,

Dhe burrë për jetë të dhanë efgjinë!

Mir ata t’a dhanë po ti qysh e deshe?

Qysh e more burrë? e vogëlë s’jeshe.

XVII.

Në mos kupëtove

Motra ç’të punoi

Pse nukë kujtove

Zotnë q’e verboi?

Ditënnë q’u vlove

Me këtë zuzar

Nuk’e kuptove

Që s’qe Shqiptar?

Kur more efgjinë

E-vure ndë gji

Nuk’i-pe turinë

Si thingjill i-zi?





Përralla të verteta dhe të rreme





Misiri

Fushë dhe fushë, dhe fushë prapë

Fush’e pa sosur dhe shumë vapë,

Mal s’të she syri, as brek, as gurë,

Po gjithë monë tym’e pëlhurë;

Miza dhe pleshta dhe morra shumë,

Kunup’i-shkretë të lë pa gjumë.

Era e ngrotë, ujëtë trumbull;

Fiku me gjëmba, pjepri si kungull.

Përrënj s’ka fare, vetëm një lumë,

I-math si deti, mbulon me shkumë

Fushën të tërë, gjithë Misirë.

Çupë pa prishur, burrë pa brirë…

Nuk’i-ngrë vëndi!.. O vënd i-mbarë,

Vënd për hajdutë dhe për beqarë!

Të ka bekuar vet’Perëndia:

Në mot dy herë pjell bakëtia;

Dhe grat’e-mjera s’humbasën konë:

Pjellën e mbarsen pa-zënë monë!

Aratë s’reshten, i-vadit Nili;

Tek korret gruri, mbillet trifili,

Elbi dhe misri, thekra, pambuku,

Dhe dëm e kotë s’mundonet bujku.

Qetë si buaj, qeni si ujku.

Pyll s’she dot kurrë, as re në Qiell;

Fshatratë xhveshur digjen në diell.

Udhët plot çuna, Koshet plot mjaltë,

Shtëpit, kasolle bërë me baltë,

Lyer me bajga brënda dhe jashtë,

Janë mbuluar me dru dhe kashtë.

Kuaj të mirë dhe të lëvduar,

Gomarë shumë dhe të ndëgjuar.

Njerstë të verbër nga të dy sytë,

Burrat pa larë, shumë të ndytë;

Gratë të zeshka, bienë erë,

Si buk e djathë e hanë nderë…

Si kundrë thonë ata q’i-dinë,

Shumë të shpejta për dashurinë;

Din’e kënaqin, po të pa besa…

Këtu s’ka borë, shiu si vesa;

Behari furrë, dimri si vera;

Bashkë kullosin dhëntë me derra.

Shumë të pasur e të pa punë

Në dimër vinë rrinë këtunë.

Në për qytete, nga Minaretë

Hoxhët pëllasën me zë si qetë.

Njerstë betonen për Muhamenë

Dhe kur i falen puthinë dhenë!

Udhëtë shtruar me gur si shtufë;

Njerzitë venë, vinë si tufë,

Z’bathur e z’veshur dhe të ngarkuar

Po parësia m’umbrell në duar,

Dhe grat’e-tyre dalën mbuluar.

Vdes njeri? Gratë zen’e vajtojnë,

Qajn’ulërijnë sikur këndojnë.

Këtu ka prince dhe pashallarë,

Bejler më tepër se nga gomarë,

Të pasur shumë sa s’dinë ç’kanë

Po më të shumët s’kanë të hanë.

Përmi të gjithë nje Efendinë

Qeveris vëndë nënë Anglinë.






I Krishteri dhe Çifuti

I krishteri: Si këtu dhe n’atë jetë

Besa jon’ësht’e-vërtetë,

E ka bërë Krishti vetë.

Çifuti: Çifutë Krishtin s’e-dinë,

Besojënë Perëndinë,

Si përpara dhe taninë.

I krishteri: Krishti është Perëndia.

Çifuti: E polli zonja Maria.

I krishteri: Me Frymën e Shënjtëruar.

Çifuti: Me Josifnë qe martuar.

I krishteri: Është djal’i-Perëndisë.

Çifuti: I biri zonjës Marisë.

I krishteri: Punëratë që punoi,

Ujëtë q’e bëri verë,

Të sëmurët që shëroi;

Lazar’e shumë të tjerë

Që ka ngjallur përsëri,

S’e rrëfejnë Perëndi?

Me gjithë këto çudi

Që bëri Krishti në jetë,

Si e patë dhe ju vetë,

O milet i-mallkuar,

Nukë qe për të besuar?

Çifuti: O kaur’o kokë thatë,

Besonje ju që s’e-patë…

Se ata q’e kishnë parë

S’besuan po e varrë;

I krishteri: Nga dashuria për ne

Nukë zëbriti për-dhe?

Nukë hoqi, nukë voi?

Nga e-liga s’na mërgoi?

Nga Shejtani s’na shpëtoi?

Çifuti: Pse s’u shpëton nga Turqia

Q’u bën kaqe të këqia?

Se ahere tok me ju

Dot’a besoj’edhe u!..






Kurbeti

Mitrua, kur u martua

Ndënji një muaj me grua!

Erdhi dita për të ndarë

Dhe u ndanë duk’e qarë!

Gruaja qënkej me barrë

Dhe kur polli, bëri djalë.

Po Mitrua ku ish vallë?

Motë-mot që qe larguar

Një kartë s’i kish dërguar!

Ku t’i-shkruaj mëm’e-mjerë

Për djalënë që kish lerë?

Tri vjet, katrë, dhjetë shku-an!

Mitrua harroi gruan!

E-varfëra se ç’pësoi,

Të ritë vetëm e-shkoi!

Ç’e-deshi të tillë burrë

Që s’e pati pranë kurrë!

Gjithë bota ven’e vinë;

Mitrua harroj shtëpinë!

Nuk’e di që ka dhe djalë!

Rron a kâ vdekurë vallë?

Këto thosh grua e-mjerë,

Po burrit i-mbajti nderë.

E-zeza grua se ç’hoqi!

Humbi shpresën tek i-shoqi;

Kur pa ngrën’e kur pa pirë,

Punoj’e rriti të birë.

Kurbeti, shokë, kurbeti!

Kush vate e nukë mbeti?

Mitrua zuri Misirë.

Po puna s’-vinte mirë.

Qysh të vejë puna mbarë

Për të zestë Shqipëtarë?

Shkretojënë Mëmëdhenë,

Tek perndon dielli venë!

Ku vini more të mjerë?

Se sot s’është si një herë:

Qysh vini në vënt të huaj

Kur s’dini as gjunë tuaj?

Lum kush rron në vënd të ti,

Me qe, me dhën e me dhi…

Mos u-ndani nga shtëpia

Të mos mpshojë Perëndia,

Se Perëndia kur mpshon

Gjynaqarët i-mundon.

Puna nukë ka të sharë

Po punoni vetë nd’arë,

Zini çapën e hostenë

Dhe parmendën që çan dhenë.

Nga fëmia mos u-ndani

Po punoni që të hani;

Grurët që bëni vetë,

U harrin për këtë jetë.

Me zakonetë që kini

Kurbenë duet t’a lini.

Të nderçim ini të zotë,

Po nderi sot s’ka të shkuar,

E-ndreqta, në këtë botë,

Është fare shtrëmbëruar…

Në kurbet venë të tjerë;

Ata që s’duanë nderë.

Sot zakonet u-ndërruan:

Burri që fiton shet gruan.

Burratë rrojnë nga gra!..

Po për Mitro Shqipëtarë

Këto zakone, të ra

Nuk’i-dukeshinë mbarë.

Ndaj hoqi e voi shumë

Kur pa buk’e kur pa gjumë.

Rrau Misirë të tërë,

Nukë la punë pa bërë,

Gjithë jetën nënë urdhër,

Qesea si kokë udhër!

E-shoqia e kish qarë;

Një zet vjet që s’e-kish parë!

Dhe në mos e-paftë kurrë,

Djali ju rrit, u-bë burrë:

Mëmën dot’a mbajë mirë

Me të ngrën’e me të pirë.

Pas një zet vjet, nga kursimi

Mitros ju çtua fitimi;

Solli nër mënt Shqipërinë,

Gruan’e-ti dhe shtëpinë;

Psherëtiti zëmër’e-ti

Dhe qau si çilimi;

Dhe nesërmet, ndaj të gdhirë

Mitrua e-la Misirë.

Ta kish ditur, kur ish ndarë

Që la gruanë me barë,

Mbase kish ikur më parë.

Shtatë dit e shtatë net

Bëri Mitrua në det;

Mbaroi udhën’e-gjatë

Dhe vate në fshat me natë.

Në shtëpi u-afërua,

Ndënji pak e u mentua

Dhe me vete të tij thosh:

Në gjeça shtëpinë bosh?

Në mos e-gjeça të gjallë

Gruanë! — Me këto fjalë,

Shikon shtëpinë me dritë

Edhe vate në fengjitë

Të shojë kush është brënda,

T’i përgjojë ja ka ënda.

Djali kuvëndon me mëmë:

— Pse qan i-thosh kur ke mua?

Ç’kanë shkuarë t’i-lemë,

Dhe duajmë si të dua. —

— Të dua, thosh mëm’e-mjerë,

Me shpresë tënde kam rruar,

Nga ti harrova qederë

Dhe gjith’ato që kam vuar,

Dhe sot rroj me shpresë tënde. —

Kur gjegji këto kuvënde

Mitrua ngriu në fengjitë;

Fat-ziu, ç’vuri nër mëndê!

Vuri syn’e pa në dritë,

Pa një trim të ri me grua!

Mëndia ju trumbullua!

Mitrua kujton Misirë,

Sheh vetëhenë me brirë!..

O Mitro mentoju mirë,

Mëma përkëdhel të birë;

Nukë të ka turpëruar

Se me nder të math ka rruar!

Ç’mentonej more fat-zi!

Ryrë mbrënda në shtëpi

Dhe merr djalënë në gji.

O bobo! sytë ç’më panë!

Tha Mitrua si i-marrë,

Pashë gruan me jaranë!

Po tani dot’u bëj varrë!

Dot’u-bie me kobure

T’i lëshoj në shesh shondure

Mua të më vënë brirë!..

Tha, dhe goditi të birrë!

Mem’e-zezë ulëriti,

Pushtoi djalën dhe briti!

Po Mitrua nukë priti:

Puçka krisi dhe një herë,

Ra përmbys dhe mëm’e-mjerë!






Gomari jatro

Qe një herë në një ko

Një gomar u bë jatro;

Vjerr’i-ti s’punoi mbarë

Kur bëri dhëndër gomarë,

Vetiut’i bëri varrë

I-mjeri ço çe pandeu

Se gomari e gënjeu.

Nga inati, nga qederi,

U-sëmur një ditë vjerri.

Si e-dinte të shtrënguar,

Të shëroj u pa poguar,

Vate gomari e thotë

Dhe bënte sikur fshij lotë.

Tani të të sho ç’ke nisuar,

Tha vjerri duk’e rënkuar.

Mori ilaçin’e e-piu

Po ai qënkej bar miu

Zorrët e mulçit’i griu!

Më helmove, tha i-ziu,

Dhe me të tilla ilaçe

Nesërmet u gdhi kopaçe!..






Jet’e-ligë

Të mos kesh’e të mos dish,

Të jesh si një copë mish…

Të mos dish si të punosh

Po nga gruaja të rrosh,

Ti bënesh rob dit’e natë

Për ca pak bukë të thatë;

Ta durosh kur të të rrajë!

Dhe të qeç kur të të shajë!

Të mos të të mbajë nderë,

Po të të thotë nga herë:

„Ush! gomar në për shtëpi,

„Si të them u të bësh ti,

„Ndryshe të le pa tagji“!..

Nuk besoj që të ketë

Më të fëlliqurë jetë,

Dhe një burrë q’është burrë

S’besoj ta durojë kurrë.






Ujku bekshi

S’ka njeri të pa mardha:

Katrë motra, një vëlla

Dotë qenë si ata,

Se Perëndia u-dha.

Po i-gënjen një xhaxha

Soisës e maskara,

Gjënë që kan’u a ha

Dhe i-mban për sadaka!

Punuan si çilimi:

Vunë ujkunë bekshi

Të ruajë dhën e dhi!

Pse s’dolli një nga të pesë

Ta dbonte qen’e pa-besë.

S’e shonë që s’ka të frytë,

Djalli u-ka zënë sytë!






Një xhaxha me dy dhëndurrë

O njeri i-ndytë

Djalli të zu sytë!

(Të artht’e të mbytë)

Nukë ke të frytë,

U bëre fanua:

Me mbesat’e-tua

Rron si burr’e grua!..

Gjën’u a zotove

Dhe i-turpërove!

Dhe dy që martove

U-dhe njers të-mbetur

Dy doçre të-gjetur!

Dy burra të-shitur…

Duk’e lipur rritur!

Që të dy gomarë

Për të zënë nd’arë;

Që të dy çiplak,

S’kanë pikë gjak.

Të këtill’i-gjete

Ti kesh nënë vete

Ti kosh me bobotë

Se s’janë të-zotë.






Neron i ri

U trete o mik u trete,

U bëre si druri thatë,

Se mban mbesatë me vete

Dhe flë me to dit’e natë!

As në Turq’as në Kaurë

E-tillë punë s’ka gjarë,

Katrë motra me një burrë

Dotë bënenë me barrë!..

I-ke mbesa mor i-mjerë!

Mirë gjën’u a-zotove,

Po tu keshe lënë nderë…

S’ke turp se Neron e shkove!

Po në leftë nonjë djalë,

Dhe për turp në këtë jetë

N’e-lëntë Zoti të-gjallë!

Mëm’e-zezë çdo ta ketë?

Pjell’a kushëri të-parë?..

Perëndi të jemi falë,

Ti që mundon gjynaqarë

Hap dhen’e fute të-gjallë;

Balta baltën të mbulojë,

Të mos lërë fis e farë,

Se dotë na turpërojë

Tërë Korçën me Korçarë!






Mik me dy fytyrë

Pse s’të kupëtova

Që jeshe i-lik,

Fjalët t’i-besova

Se të dije mik.

Në shtëpi më vije,

S’kishe pik gjak,

Tek’u haj’e pije

Se jeshe çiplak.

Ta kesh për lëvdatë

Që qeshe me mua,

Po kthemë paratë

Që ke marrë hua.







Korbi dhe Dhelpra

(Shqipëruar)


Zoti korb një ditë, me djathë në gojë

Në një degë lisi vate të qëndrojë.

Nënë lis një dhelpër korbin e-kish parë,

I-ra erë djathi dhe kërkon tja marrë.

Fat-mirosh më qënke! thotë zonja dhelpër,

Bukurinë tënde nuk’e-ka zok tjetër!

Pëndë të florita si ndërkur i-doje!

Të keshe dhe zënë dotë mbretëroje!—

Të rrëfejë zënë, zoti korb gërhiti,

Djathët ra nga qefti, dhelpëra e-priti…

Si dhelpra, Turqia qesh me Shqiprinë:

Kur na ka nevojë na mburr trimërinë;

O burra! na thotë, trima Shqipëtarë!

Në luftë të vini të vriti më parë:






Dhelpra dhe një kokë Greku

Dhelpr’e-mallëkuar

Dolli për të gjuar,

Tek zëbrit nga bregu

Pa një kokë Greku.

— Jashtë, për të dukur,

Qënka kok’e-bukur,

Po s’paska tru miku!

Tha dhelpra, dhe iku.—






Gruaja me barrë

Një grua me barrë

Në shesh po rënkonte,

Thërrit duk’e-qarë

Se s’munt të shpëtonte.

E-mjera se ç’hoqi!

S’gjëntej dot rehat!

Ngreu, thosh i-shoqi,

Të shtriesh në shtrat;

Të lutem ndëgjomë,

Shko të pjellç në stromë.

— Ç’kuvëndon or burrë?

Dotë ndëgjoj ty!

Barku ç’fryet kurrë

Atje tek u-fry?







Lopa, dhia, delia dhe asllani

(Shqipëruar)


Mos bëjë kurrë njeri

Me të mëdhej shoqëri.

Lopa, delia dhe dhia

U-bënë shoq me asllanë,

U-ndanë nga bakëtia

Dhe për gja një ditë vanë.

Kur rynë ndë një përrua

Asllani thotë: qëndroni!

Dhe ndënji pak u-mendua;

— O shokë, thirri, ndëgjoni:

Ç’më duetë gjau mua?

Lopa, delia dhe dhia

Janë mjaft, të tjera s’dua! —

Dhe i-çau që të tria.







Qeni dhe hieja

(Shqipëruar)


Një qen me ca mish në gojë

Në për lumë dotë shkojë.

Ujët është si pasqyra:

Qenitë ju duk fytyra,

Ju duk dhe mishtë më shumë!

Ryti t’a zërë në lumë.

Fat-ziu mbeti pa mish

Se humbi dh’atë që kish

Se e la e-mori vala.

Ndëgjoni ç’thotë përralla:

Njeriu që vë tama

Humbet dhe gjënë që ka.







Ujku dhe Qengji

(Shqipëruar)


Një qëngj pinte ujë, brenda në përrua,

Një ujk e-kish parë dhe ju afërua.

Pse trumbullon ujët? thirri gjakëtori,

Se kur e pa, qëngji nga frika përmori.

— Ujët vete poshtë, ti pi për mi mua,

Thotë qëngj’i-mjerë, qysh u-trumbullua? —

— Janë gjashtë muaj, pse më keshe sharë? —

— Unë s’keshë lerë, ku të keshë parë? —

— Për zonë, tha ujku, ati yt me shau! —

Dhe u-hoth e-zuri dhe me dhëmb’e-çau

Me gjak, me të reme, mbretëron dhe Turku

Pa faj na ha kokën, se punon si ujku!..






Eva dhe Shejtani

Gjith’e dinë ç’kemi qënë

Dhe pastaj qysh kemi rënë:

Që të prishet njerëzia

Të ndahet nga Perëndia,

Shejtani dolli nga dheu

Dhe Evën vate gënjeu,

Edhe Eva më pastaj,

Genjeu burrën e-saj…

Dhe e kandisi, fat-zinë,

Të harrojë Perëndinë.

Q’atë dit’a q’atë natë

Burrat bëjnë ç’thonë gratë…

Edhe gratë, (qoftë lark),

Kanë shejtanë në bark.






Shtatë herë fajtor?

Nga mëndja juaj mos dili

Po ndëgjoni ç’thot’Ungjilli:

Në një ditë, burr’i-mjerë

Ryn ndë gjyna shtatë herë!

Po m’e-nderçimja nga gratë

Sa gjyna bën në një natë?

Ungjilli s’desh t’i-tregojë

Se s’mundi t’i-numurojë.






Njeriu i-shtrënguar

Kush ësht’i-shtrënguar

Dridhet për paranë:

Gjithë ç’ka fituar

S’i-ha po e-hanë!

Nukë menton, lumi,

Se ka për të vdekur,

Dhe kur e-zë gjumi

Bie flë si ljepur…

Ruan gjën’e-tia

Tja hanë të tjerë,

Dhe vdes nga uria

Mos më keq i-mjerë!






Greku dhe Shqipëtari

Greku: — Pse, ju Shqipëtarë,

Kini djem të mbarë,

Të zgjuar, të zotë,

Të fort e të plotë?

Shuko djemtë tanë:

Sikur nukë hanë,

Të verdhë, të thatë,

Të trembur si gratë,

Të liq, të pa-besë,

Pa turp e pa shpresë…

Gjak në zëmër s’kanë!

Tuajtë pse janë

Trima të vërtetë?

Shqipëtari: — Se i-bëjmë vetë.

S’na ndinë të tjerë,

Si ju, mor të-mjerë.







E Shtunë! e Dielë

(Shqipëruar)


Mbanë pusitë, një herë,

Ndënji një Çifut i-mjerë;

Nuk’e di si u-ndoth bosh,

U-këput e ra përposh!

Një Kaur andejë shkonte,

E-ndëgjoi tek rënkonte,

Dhe vate pruri një shkallë;

Po Çifuti s’desh të dalë:

„Sot është, tha, e-Shëtunë

Dit’e krëmte për Çifunë“.

— Si të duash, i-tha miku,

Dhe mori shkallën e iku.

Çifuti, si ja desh ënda,

Mbeti atë natë brënda,

Ndënji pa ngrën’e pa pirë.

Dhe nesërmet, ndaj të gdhirë,

Çifuti kërkoi shkallë

Që të mundijë të dalë

Dhe të shojë drit’e diell,

„Po sot është dit’e Diel,

„E-krëmte për të Krishterë,

„Sot s’punojëmë të tërë“,

Tha duk’e qeshur Kauri,

Dhe iku e shkallë s’pruri.







Burri me grua

(Shqipëruar)


Markua dotë vdesë,

Nuk’i-mbeti shpresë,

Dhe gruas i-thotë

Duk’e fshirë lotë:

— Dotë vdes moj grua:

Jam keq i-sëmurë!

Po hajde më thua:

Që kur më ke burrë,

Ma ke mbajtur nderë?

Nga mua, më mirë

Ke dashur të tjerë?

Më ke vënë brirë?

Folë, mos ki frikë,

Trego të vërtetën,

Se dhe për një çikë

Dot’a humbas jetën.

— Po n’u-shërofsh prapë?

E-shoqja i-thotë

Dhe mori një napë

Për të fshirë lotë.







Drëri

Këngë (Shqipëruar)


1.

Kush vjen të vemi për gja

Se tani koha u hap?

Dhe çifte kush nukë ka

Të vijë tek’u t’i-ap

— Ik’o mik, ecë për gja,

Le jot shoqe më shtëpi,

Se ka hedhurë sevda

Dhe pret të largonesh ti…

2.

Ti vete të godiç derrë,

A një ljepur, a një drë;

Një ajdut të run më derë,

Me jot shoqe bie flë!..

— Ik’o mik ecë për gja,

Le jot shoqe më shtëpi,

Se ka hedhurë sevda

Dhe pret të largonesh ti…

3.

Drëri përpiqet më nj’anë,

Lavoset bie në shesh;

Dhe jot shoqe me jaranë

Në shtëpi po lot e qesh!..

— Ik’o mik ecë për gja,

Le jot shoqe më shtëpi,

Se ka hedhurë sevda

Dhe pret të largonesh ti…

4.

Ti rjep drënë që ke vrarë

Dhe langoi gjakn’i-pi;

Jot shoqe bënet me barrë

Me miknë që ka në gji.

— Ik’o mik, ecë për gja

Le jot shoqe më shtëpi,

Se ka hedhurë sevda

Dhe pret të largonesh ti…

5.

Ti merr drën’e-vë në hell,

Vjen në shtëpi me dëshirë;

Ahere jarani del

Edhe run drëri me brirë!..

— Ik’o mik ecë për gja

Le jot shoqe më shtëpi

Se ka hedhurë sevda

Dhe pret të largonesh ti…







O bobo!

(këngë)


O bobo! e u bubu!

Mikia nër mënt e vu;

Në shtëpi të saj më shpu,

Se nënen s’e kish këtu;

Po shejtani na i-pru

Dhe na gjeti gju-për-gju!!..

— Bijë ç’është ky këtu?

— Moj nëne mos thirrë kshtu;

I varfër e i vjen uu,

Dhe kërkon kulaç të gru.—

Thotë plaka i ap u

Dhe vate mori një dru!..

Ik’ajo e ikë u…

M’uzu këmba më një hu,

Vrava të shkretinë gju

Edhe rashë si kërcu!

Plaka po vinte tëhu,

Erdhi nga veshi më zu

Dhe më dha kulaç të gru!..







Varfëria

Këngë. (Shqipëruar)


Më thonë ca njers të marrë:

Pse nukë kurcej paranë?

Pse nukë sillem i-mbarë?

Pse nukë vë gjë më nj’anë?

— Ata që thonë këto,

Janë me tru të sëmurë,

Se ai që s’ka sa do,

Nuk’i tepëron gjë kurrë.

Më thonë të punoj shumë

Edhe të flë pa tama;

Po ditën e-shkoj në gjumë

Se nukë kam se ç’të ha!

— Ata që thonë këto,

Janë me tru të sëmurë,

Se ai që s’ka sa do,

Nuk’i tepëron gjë kurrë.

Më thonë, duk’e qërtuar,

Andon, hiq dorë nga gratë!

Po as një s’m’ësht’afëruar

Se shonë xhepnë të thotë…

— Ata që thonë këto,

Janë me tru të sëmurë,

Se ai që s’ka sa do,

Nuk’i tepëron gjë kurrë.

Më thonë që s’sillem mirë,

Nukë mblidhem në shtëpi.

Në bie flë ndaj të gdhirë

Jam beqar s’më pret njeri…

— Ata që thonë këto,

Janë me tru të sëmurë,

Se ai që s’ka sa do

Nuk’i tepëron gjë kurrë.

Më thonë të mos pi verë,

Me raki të mos gënjenem.

Po si të harroj qederë

Kur të mos pi sa të dejem?

— Ata që thonë këto,

Janë me tru të sëmurë,

Se ai që s’ka sa do,

Nuk’i tepëron gjë kurrë.





Katrëmbëdhjetë vjeç dhëndërr!






Njerst’e Komedisë

Komedi e vjershëruarë me katrë pamje


Zoti Vangjel: plak i-pasur.

Zonja Tanë: grua e-ti.

Gjini; djal’i-tyre.

Marigo: nuse e-ti.

Zonja Kote: kushërir’e Tanës.

Zonja Briri: një lehonë.

Një millona.

Krushq:

Prifti.

Nuni.

Brodani.

Abazi

Gra, burra të tjerë, çupa, djem.







Pamje e parë

Burr’e grua


(Është natë. Mbrenda ndë një odë për të fletur zoti Vangjel e zonja Tanë bëhen azër për të rënur poshtë. Në funt të odës ndrit një llampë afër shtratit).

Tana. Ndëgjo, burrë…

Vangjeli. Ç’ke moj grua?

Tana (rënkon). Jam sëmurë.

Vangjeli. Që kur! ç’thua

Tana. Ç’them? ja them që jam sëmurë:

Koka më digjet si furrë;

S’e-keshë pësuar kurrë…

Vangjeli. Po tani vallë ç’pësove?

Më duketë se u-ftove:

Gjithë natën u-zbulove;

S’di se sa herë më zgjove;

Dhe s’më le fare të flërë!..

Tana. Gjithë ditën ç’keshe bërë?

Ti për bar e për dru s’vete,

Dhe qaej se nukë flete?

Tërë ditënë ngas qetë,

Dhe drek’e darkë bëj vetë!

Gjithë puna përmi mua!

Vangjeli. Përse të kam marrë grua?

Gratë për punë po janë.

Tana, qesëndis. Edhe burratë të hanë,

Dhe të rrinë nat’e dit!..

Vangjeli, me inat. Mos më bën të të godit;

Se zakonë s’e-harrova…

Sonte shumë të durrova…

Nga hunda s’më heq dot kurrë…

Se nukë jam si ç’do burrë!

Jam Shqipëtar i-vërtetë,

Dotë bëj si dua vetë!

Ç’ke që s’pushon duk’qarë?

Nga u ç’të ligë ke parë?

S’të kam lënë, si të tjerë,

Vetëm, të shkret’e të mjerë…

Nuk’ika kurrë nga fshati.

Ea, s’të shkoi inati?

Ngreu të biem të flëmë,

Dhe këto fjalë t’i-lëmë.

Tana. Bjer’e fli, mua s’më fliet.

Vangjeli. Nesër, porsa që të gdhiet

Dot’dërgoj djalën me vrapë

Të bjerë jatronë prapë

Tana. Cinë jatro?

Vangjeli. Adhamutnë.

Tana. S’e sho dot me sy Çifutnë,

As për mace s’i-vë besë…

Vangjeli. Le moj grua t’a thërresë.

Kokën munt të t’a shërojë.

Tana. Nuk’e-dua të më shojë!

Të bukhr jatro që gjete…

Me prahir të ruaj qetë.

Vangjeli. Mos kuvëndo kshtu moj grua.

Tana me inat. Nuk’e-dua, nuk’e-dua!

Pse s’shëron gruan e-ti?

Se nga ajo ha e pi…

Ndaj e-mori me një sy

I-dalçinë që të dy.

Vangjeli. Ç’jatro ti të bie unë?

Mitrua s’është këtunë;

Dhe Naum kokë shiniku

Këtejë natënë iku…

Në vënde të tjerë vanë,

Këtu vetëmë na lanë!

Ikn’e muarrë Misirë,

U hante koka për brirë!..

Tana. Prapa diellit të venë

Se ç’nderuan mëmëdhenë.

S’jam sëmurë për jatrua

Se s’më ka gjë koka mua;

Po të më ndëgjosh një fjalë…

Vangjeli. Folë, ç’dotë thuash vallë!

Dot’më lesh dhe sot pa gjumë?

Tana. Kemi ara, vreshta shumë…

Vangjeli. Të gjitha ç’duen i kemi,

Si do vetë Zoti jemi;

Si ne s’ka shumë të tjerë…

Tana. Sa qe e-ndyera vjerrë,

Pas takatit pleqërisë,

Bëntej punët e shtëpisë,

Dhe kur kthenesh nga ara

Gjëjë darkënë përpara;

Po tani ç’të bëj më parë,

Në vështë të jem a nd’arë?

Të të bëj dhe drek’e darkë,

Tani s’munt se jam më plakë.

Vangjeli. Plakë? s’je plakë moj grua,

Po je ashtu si të dua…

Tana, me të lutur. Të të vijë keq për mua:

Punëtë janë të rënda;

S’punoj dot jashtë dhe brënda…

Vangjeli. Puno sa të duash vetë;

Arat, epi me të tretë.

Tana. Kjo punë s’bënetë kurrë,

Po djali na u-bë burrë…

Ndaj të lutem t’a martojmë,

Erdhi dita të gëzojmë;

Ne, pa nuse pse të rrimë?

Kur të kem nusenë ndimë

Punëtë bënenë vetë.

Nukë rojëmë më jetë!..

Pse s’më flet?

Vangjeli. Ç’të them moj grua?

Çuditem me ç’fjalë thua!

Katrë mbëdhjetë vjeç djalë

Do t’a martosh?

Tana. Sa jam gjallë

Dua të gëzoj si mëmë!..

Vangjeli. Ea të biem të flemë…

Tana. Ti ç’më thua, u ç’të them!

Sikur kemi shumë djem!

Me Gjinë mbeti kjo derë.

Vangjeli. Qasu të të bej të tjerë,

Të pjellç pa mbushurë moti…

Tana, duke qarë Me fjalë je shum’i-zoti!

Vangjeli. Ç’ke që qa prapë taninë?

Tana, me lot. Ku të mos qaj un’e-mjera?

U të flas me Perëndinë,

Ti më flet fjalë të tjera!

Vangjeli. Ea moj grua nër mënde.

Tana. Çuditem me kokë tënde.

Vangjeli. Sado qave, ngreu bjerë…

Tana. S’je baba si dhe të tjerë!..

Thuajmë, për Perëndinë,

Pse s’do t’a martojmë Gjinë?

Vangjeli. Ësht’i-vogëlë moj Tanë!

Tana. Ç’thua? pa shukoi shtanë:

Bota nukë shonë vjetë;

Shie sa mori përpjetë:

Duketë një zet vjeç djalë

Kur hipën e breth me kalë.

Me mua kur u-martove,

Sa vjeç jeshe, mos harrove?

Tani, për djalënë tonë,

Do të ndërrojmë zakonë?

Vangjeli. Mos kërko ç’bënim një herë,

Po shuko ç’bëjnë të tjerë:

Shuko bejnë, rrenjë dalë,

Nuk ka dhe ai djalë?

Kur i-thashë t’a martojë,

„Le të bëjë si të dojë,

„S’më ha malli për t’im birë,

„U për vete të rroj mirë“,

Më tha dhe më ktheu kratë.

Tana. I-muarrë mëntë gratë!..

Të bukur njeri që gjete!

Ai të kish mënt për vete!

Nukë shkretonte shtëpinë,

S’kish marrë porropotinë!

Mëndje prishur, zëmër-ligu,

La të shoqenë dhe iku!..

E-zeza grua se ç’hoqi,

Një zet vjet e-la i-shoqi!

Dhe në pleqëri q’e-poqi,

(Të mos arrij të kish ardhë)

Nukë pa ditë të bardhë;

Nat’e ditë duk’e qarë

Nga turpetë që kish parë…

E-mba mënt ç’grua ka qënë?

S’kishte shoqe në vënt tënë:

E-ndershme, zëmër-mirë,

Punoj’e rriti të birrë;

Ka qënë grua për mbrenë;

Burri s’ja diti qimenë…

Dhe tani në pleqëri

Dashuri më dashuri!

E gjetë nga Perëndia

Se prishi shtëpinë e-tia.

Gruaja vdiq nga qederi!

Këtë kërkonte dhe derri;

Tani mban disa të tjera,

I-vaftë shpyrti në ferra!..

Vangjeli. Pse kuvendon kshtu moj Tanë?

Njerst’e-mëdhej kshtu e-kanë:

Njerst’e-tyre i-mundojnë,

Duan’ata q’i-lëvdojnë…

Tana. Në bëjnë kshtu të mëdhejtë

Djalli t’i-marrë për jetë!..

Beu djalën t’a martojë!

Me sy nukë do t’a shojë!

Se në turpe do të rrojë

Si ka rrojturë nga herë!..

Dhe guxon e mson të tjerë!

Ka lojturë nga fiqiri

Një ditë më thosh i-biri:

„Baban e mirë nderoe,

„Dhe baban’e-lik duroe“.

Dotë bënet djal’i-mbarë

Se më mëmën ka gjarë;

Pa në gjaftë me babanë…

Vangjeli. Minji gdhietë moj Tanë!

Tani le bejnë më njanë

Dhe hajde të flemë pranë,

Ea se më mori gjumi. (shtriet).

Tana. Dhe mua më mart lumi!

Vangjeli. Pa dhe nesër kuvëndojmë.

Tana. Djalënë dot’a martojmë?

Vangjeli. Pa të shomë…

Tana. Ç’do të shoç?

Nuk do të më ndëgjoç!

Ndëgjo dhe mua një herë.

Vangjeli. Të ndëgjoj po hajde bjerë.

Tana. Të vi po të më apsh fjalën

Që dot’a martojmë djalën.

Vangjeli. Puna s’bënet me një natë,

Do mentuar gjer e gjatë.

Tana. Ç’do mëntuar, pa më thua?

Vangjeli. Ç’vajzë dot’i-apëm grua?

Tana Mos e-ki këtë qeder:

Djalën tënë kush s’e-merr?

Kush nuk’e-do Gjinon tim

Q’është nga trimat më trim?

Vangjeli. Trimërinë s’ja nxë dheu!

Tana. Nuk’është si djalë beu…

Po ësht’i-mir’e i-mbarë,

Kush t’a-rëmbejë më parë;

S’është no një djal’i-mbetur;

Unë nusen ja kam gjetur.

Vangjeli. Ja ke gjetur! Po ç’e-thonë?

Tana. Çupën’e gjitonit tonë.

Vangjeli. Cinë çupë, Marigonë?

Çupën e zotitë Kore?

Tana. E-bukur’e punëtore.

Mos pyet se ç’grua është…

Si për ara dhe për vështë,

Pun’e saj s’gjëndet në jetë,

Punon vetëmë sa dhjetë!

Nukë them mirë? ti ç’thua?

Vangjeli. Në do të më ndëgjosh mua

Gjini, Katonë të marë

Të bënem krushk me Korçarë

Ara, vreshta, shumë kanë.

Tana. Po kanë veqil xhaxhanë

Nuk’u-ep bukë të hanë!

Janë për të qarë hallë

Se të tjer u-hanë mallë:

Tek ata që s’kanë mënt

Ergjendi nukë zë vënt.

Xhaxhai pse s’i-marton?

Se vetë, thon’i-punon!..

Vangjeli. Ç’thonë bota për xhaxhanë?

Kjo punë s’bënet, moj Tanë,

As në Turq as në Kaurë.

Tana. Tym pa zjarr nuk ka kurrë.

Ndaj s’i-do njeri në fshat,

I-shukojnë si lugat…

Kanë dhe Jorgjin kunat

I-nzjer vetë në „mëzat“,

I-taks andej’e këtejë,

Cinë munt që të gënjejë:

Gënjeu nja gjasht’a shtatë!

Të mjerët! humpnë paratë

Se harruanë xhaxhanë

Q’e-kish vluar me çobanë.

Vangjeli. Mos ndëgjo bota se ç’thonë.

Tana. Ti pse s’e-do Marigonë?

Ajo nuse bën për mua.

Vangjeli. Po ësht’e-madhe, moj grua.

Një zet vjeçe!..

Tana. Kaq’e-dua:

Nukë marr nuse për sisë,

Po për punët’e shtëpisë,

Të dijë të ngasë qetë

Se nukë munt t’i ngas vetë,

Të na bjerë dru nga mali…

Vangjeli. Mirë ti, po ç’thotë djali,

Gjini me tê do të rrojë?

Tana. Do-e-mos që dotë dojë!

Pse kuvëndon kshtu mor burrë?

Pyeten fëmia kurrë?

T’a martojm’ashtu me rruash.

Vangjeli. Moj grua, bën si të duash,

Dhe më qafë t’i-kesh vetë…

Tana. Em këtu em n’atë jetë.

Nesër dot’vete të bluaj,

Të shëtunë të gatuaj,

Të Diel të bëjmë darsmë,

Gjithë miqtë t’i-gërshasmë. (qa)

Vangjeli. Tani pse qa?

Tana. Qa nga gazi:

Më shpëtove nga marazi.

Tani dotë bënem vjerrë!

Vangjeli. Shuaj dritën, dhe shko bjerë.

(Të dy bien të flenë në shtrat. Perdea mbyllet)







Pamje e-dytë

Në Mulli


(Brënda në një mulli dy gra presën të bluajnë: Zonja Tanë dhe zonja Kote. Gur’i mullirit po Kthenet. Dukenë thasëtë me drithë pranë koshit. Zonja Kote kërkon të bluajë më parë po Tana s’e-lé).

Tana. Ç’bën ashtu moj Kote?

Kote. S’është puna jote.

Tana. Moj mos je e-marrë?

Kam ardhë më parë.

Kote. S’mund të rri këtunë,

Kam të tjera punë.

Po hiqu nga unë…

Tana. Ç’thotë kjo murtajë!

Kote. Ujku të të hajë.

Tana. Tutje, moj mandatë!

Kam ardhë me natë.

Kote. Thuaj si të duash

Se u dotë bluaj.

Tana. Nukë dotë bluash,

Se u këtu ç’ruaj?

Kote. Ruaj millonanë

Se kur të ka pranë…

Tana. Ftu! moj gojë ndyrë,

Moj turi lëtyrë!

Ç’e-kam millonanë?

Kam burrënë pranë…

Ti ku e-ke nderë,

Që përflet të tjerë?

Po gjithë të dinë:

Harrove bekshinë…

Sa herë të zunë?

Kote. Me bekshinë, unë!

S’turpëronej pakë

Se je grua plakë!

Tana. Plakë? pa hap sytë,

Kush është m’e-ndytë?

Jeshe ti për burrë?

Ndaj iku i-mjerë

Dhe s’të vjen më kurrë

Se i-prishe nderë!..

Kote. Moj kurvë, moj shtrigë!

Tana. Moj grua e-ligë!

Kote. Moj sterrë, moj natë!

Tana. Moj gojë lopatë!

Kote. Moj byth’e kusisë!

Tana. Tmer i njerëzisë!

Kote. Na! porr’ato paç

Kur kërkon të shaç!

Tana. Tutje moj zagare!

Kote. Tutje moj murdare!

Tana. Ikë moj bisht dredhur!

Kote. O moj brashnj’e-hedhur!

Tana. O moj vjedharake!

Kote. O moj shulanake.

Millonai. Ç’kini që thërrini,

Pak turp nukë kini?

Ini kushërira!

Silli si të pira!

Pse thërret moj Kote?

Kote. S’është puna jote.

Millonai. Zonja Tanë ç’patë?

Tana. S’kam ardhë me natë?

Kote. Po se pse ke ardhë?

Tana. Të bluash me radhë!

Millonai. Thotë mirë.

Kote, shtyn millonanë. Ç’thua?

Millonai. Pse shtyn, ç’ke me mua?

Tana, të millonaj. Ç’e-shukon, ç’i-thuaj?

Kam ardhë të bluaj,

Se martoj evlanë!

Millonai. Ç’faj të kam moj Tanë?

Tana. Le thesnë, moj natë!

Millonai. Kthenet guri thatë!

E-gjeç me Perndinë!

Më prishtë mullinë!.. (bën të dalë)

Tana. Ku vete;

Millonai. Ç’më thuaj?

Tana. Kur të vi të bluaj?

Kote. Kurrë, kurrë, kurrë! (dhe ikën)

Millonai. Kur të skalis gurrë.

Ikë në ke punë

Pa t’a bluaj unë.

Tana. Sa të ndreqetë mulliri,

Dot’vete te zonja Briri

Ka dy dit që polli, msova

Dhe akoma s’e-urova;

Të vete sot t’a-uroj

Edhe më darsmë t’a ftoj.

Shuko mos më lesh pa miell!

Të viç më darsmë të Diel.







Pamje e-tretë

Urime


(Ndë një odë për të fletur, zonja Briri gatuan gjell për të ngrënë, kur ryn zonja Tana për të uruar. Kur e she, zonja Briri që është lehonë dhe ka frikë se mos marrë sysh, shtriet në stromë pranë foshnjës që ka pjellë e q’e-ka vënë në djep.)

Tana. Mirë që shëpëtove!

Po ç’dit’u-lërove?

Zonja Briri. Duk’e gdhir e Marrë.

Tana. Qoftë këmbë mbarë…

Dy dit që ke pjellë

Dhe ngriej bën gjellë!

Kshtu jeshë dhe unë:

Polla të Shëtunë,

Të Diel u-ngrita

Dolla e vadita;

Dhe djalën e-parë

E-kam bërë nd’arë!

Në piqi e-vura,

Në shtëpi e-shpura,

Dhe në sis’e-kisha,

Kur erdhë nga kisha,

Burri u manit

Vjerra u çudit.

U-ngreç u-ndërrova,

Zura e gatova,

Drek’e darkë shtrova.

Sot të tjera thonë:

Kush është lehonë

Jashtë të mos dalë;

Këto janë fjalë!..

Hëngre nonjë çikë?

Pive nonjë pikë?

U-mundove shumë?

Pse s’flet, mos ke gjumë?

Dotë rri dhe pakë

Se s’kam bërë darkë:

S’iki pa shukuar

Foshnjën’e bekuar…

Gtu, ftu, ftu! të rroftë,

Zoti t’a dhuroftë

Këmbë mbarë qoftë!

Po si lul’e Mait!..

Nuk’i-gjan babait:

Gjyshit i-ka gjarë;

Ti s’e-keshe parë:

Qe një burr’i-bukur,

Nga shokët m’i-dukur…

Ndjesë pastë! Mua

Doj të më mir grua;

Mëma me babanë

Një tjetër i-dhanë.

(te foshnja) Ftu, ftu, ftu! mos qa.

(te mëma) Pa shi vallë ç’ka?

Pa nxire nga djepi,

Në do sisë jepi.

(te foshnja) Ç’ke që qa moj zëmër?

(te mëma) Mashkull ësht’a fëmër?

Zonja Briri. Vajzë.

Tana. Të të rrojë,

Zoti t’a madhojë.

Ndaj të sho mentuar

Dhe të hidhëruar!

Zonja Briri. Doje të qe djalë.

Tana. Ç’janë këto fjalë?

Ç’e keqe të zuri?

Të të rrojë burri:—

Me shëndet të vijë,

Ju ini fëmijë…

Pse qesh? tek të them:

Dotë bësh dhe djem.

(pshtyn foshnjën) Ftu, ftu! Kush t’a shojë

T’a mpshyjë në gojë

Është lodërtare,

Si motëmoçare!

Shumë njers moj bijë

Kanë për fëmijë

Sy të lik, mos qoftë!

Zoti e-verboftë!

Unë, pasha zonë,

Mos ndëgjo se ç’thonë,

Se kam sy të mbarë:

Një ditë të marë

Poqa Sanën nd’arë;

Punonte sa katrë!

Si thashë gjë tjatër.

Puna mbar’i-thashë

Dhe ika e-lashë;

Sana qe me barë

Po s’e-keshë parë!

Tër’ditën punoi,

Natënë dështoi!

Mua m’a ngarkoi!

Dil e thosh, murtaja,

Të shoqet e-saja

Dhe në gjithë botë

Duk’e fshirë lotë:

Tana, zëmër-liga.

Më vu synë, shtriga,

Pandaja dështova!

Po pas ca dit msova,

O moj zonja Brirë,

Që Sana kish shtirë

Se burri qe pirë…

Dhe e-rrau mirë!

Mbrëmane, ndaj nate,

Me një bisht lopate,

Se s’kish bërë gjellë!

Po shi ç’ka jot pjellë!

te foshnja. Ç’ke moj vogëlanë?

Ç’do moj bukurinë?

Ç’më kërkon, ç’më thua?

S’më di, s’më nje mua?

Unë jam hall Tana.

Korba! ra kambana!

Zonja Briri. Mori „sperinoi“!

Tana. Moj motra, s’më thoi?

Briri. Shkoi dit’e-shkretë!

Tana. S’bëj dot as dy petë.

Kush ndëgjon Vangjellë

Kur nukë ka gjellë?

Sot dotë durojmë,

Shkojmë si të shkojmë,

Me buk’e me gjizë.

Tani nëmni ízë;

Më mbajtit me fjalë!

Mos u-ndodhet dhallë?

Zonja Briri. Sot tunda.

Tana. Më rrofsh!

Të mos kthenem bosh.

Pa bakëti jemi,

Dhe dy dhi që kemi,

Sivjet mbenë shterpa,

Si Syska dhe bejka:

(ngriet) Nat’e-mirë! ika.

(kthenet prapë) Vaj! më rëntë pika…

Moj korba s’më thoi

Kush e-pagëzoi?

Zonja Briri. Zoti Koto, vetë.

Tana. T’i roj’e t’a ketë!

I-lumt’ajo dorë.

Vëntë dhe kurorë…

Ç’emër i-ka vënë?

Zonja Briri. E-quajti, Hënë.

Tana. Moj sterra! moj nata!

U arthtë mandata!..

Zëmërn m’a-lënduat

Nuk u-turpëruat!

Zonja Briri. Ç’patë?

zonja Tanë. Ç’faj më kini?

Bëni sikur s’dini?

Vajza q’më ka lënë

Nukë quej Hënë?

(duk’e qarë) Një zet vjet mbuluar!

Më ka përvëluar…

Kur gjegj këtë emër

Zhuritem në zëmër!

E-zeza ç’ndëgjova!

Dhe arç’e urova!

Mos e-trashëgofshi

Si un’e pësofshi!..

Zonja Briri. Me t’u-thaftë gjua!

Tana. Qënkej palo grua!

Qënki njers të ndytë! (dhe del)

Zonja Briri. Mos të pafsha sytë!..







Pamje e-katërtë

Dit e darsmës


Ndë odë te krushqet sufra shtruar plot me mish të pjekur në hell. Burra, gra, çupa, djem, këndojnë a hidhenë vallë. Çoku kërcet no-një pushkë. Burrat e-shtrojënë me dolli, dhëndërri rri më këmbë, dhe dy a tre trima qirasin krushqit pas urdhërit „dolli-bashit“. Këto të gjitha bënenë më darkë.

I.

Gratë vetëm

A të pëlqen nusia,

More djal’o Julia?

Ësht’e-mir’e shoqe s’ka,

M’e-mirë nga gjithë na.

Nusja si zogë deti,

Si kur është bijë mbreti.

Gra e burra bashkë:

Ç’mirë ja bëm krushkësë

Qi muarm të bijënë,

A të më të mirënë:

Maro ngjeraqinënë.

(Burrat vetëm, në valle)

Moj unaza rreth me ar,

Për grua dotë të mar;

Gjithë të kanë nakar.

— Nakar le të kishninë

Sa të mos pëlcisninë

Moj unaza rreth flori,

Gjithë të kanë zili

Se dotë të marr ndë gji.

— Zili le të kishninë

Sa të mos pëlcisninë.

II.

(Burrat rrinë përdhe të pinë me dolli)

Nuni. Djalë, bjerë

Shtjerë verë,

Shtjerë, shtjerë

Në të tjerë…

Pini verë

Mor të mjerë,

Se qederë

Dot’ua nxjerë.

Gjithë burrat. Kush e-pi këtë dolli?

Zoti nun me trimëri,

I-gëzofshim më shtëpi.

Nuni, te prifti. O Prift, të kam gjetur,

Të gjëj me kupë me verë

Të ëmbëlë si shilqerë.

Prifti. Tek’unë mir’se të vish.

Nuni. Këtë t’a dish e t’a pish

Për shëndet të dhëndërrit

Që rri më këmb’e dremit.

Gjithë tok. Shëndet të mirë të ketë,

Të trashëgonet për jetë!

(Kërcet një pushkë)

Prifti, te nuni. Zoti, nun, mir’se më erdhe

Po verën pse na i-derdhe?

Nuni, te Prifti. Mir’se të gjeta, uratë,

Të kesh jetënë të gjatë.

Kupën e-piva me funt…

Dhe me tutje mo e-tunt,

Prifti. S’e-pi dot, jam prift njeri

Nuni. Të di, uratë, të di…

Prifti. Kur e-bën emërë vetë,

Pikë në kupë mos mbetë!

Ti që vure sot kurorë,

Pagëzofsh edhe me dorë.

Gjithë tok. Nuni që vuri kurorë

Pagëzoftë dhe me dorë.

Prifti. Urdhër, o nun, se jam plak,

Të lutem, bëme konak

Nuni. Konak? gjëj Vangjel’e-shkretë.

Prifti. Këtë kërkoje dhe vetë!

Vangjel e-mira të gjetë.

Vangjeli. Me një kupë ço të jetë?

Prifti. E di mirë kush martonet?

Djali të të trashëgonet:

Dot’a pi pas urdhërit

Për shëndet të dhëndërrit!

Gjithë tok. Dhëndërri të trashëgonet,

Të gëzonet’e të shtonet!

Vangjeli. S’e-pive të tër’uratë!

Prifti. Për mbys e-ktheva, s’e-patë?

Vangjeli. O prift mirë se urdhrove,

Rrofsh e qofsh që më nderove:

Dhe dolli-bashi na rroftë,

Dhëndërri ju trashëgoftë.

Gëzofsh dhe më derë tënde.

Nuni. Dhe zoti të dhëntë mënde…

Vangjeli. Unë verën s’e-kam pirë

Që të mos kuvëndoj mirë…

Po dilmi paskam mënt pak,

Të lutem bëmë konak.

Nuni. Ç’konak kërkon të më thuash?

Vangjeli. Dërgomë ku do të duash.

Nuni. Zotnë Brodanë të gjesh

Dhe si të duash të bësh.

Vangjeli. O zoti Brodan të gjeta.

Brodani. Mir’s’erdhe, t’u ngjatë jeta.

Vangjeli. Këtë kupëzë, t’a dish,

Për dhëndërrin, plot t’a pish

Gjithë tok. Dhëndërri shumë të rrojë,

Jetë të mirë të shkojë.

Brodani. Zotrote që gjete mua,

Më shtëpi t’a paça hua;

Dhe dolli-bashi me nder

U bëftë dhe vetë vjer,

Dhe rroftë sa shkëmb’i malit

Nuni. Gëzofsh më darsmë të djalit

Brodani. Ku dot’më dërgosh të pshetem.

Se dotë pi e mos dejtem.

Nuni. Ecë pshetu te Abazi,

S’ka pir’e ju tha gurmazi,

Brodani. Të gjeta, Abaz i-mjerë.

Abazi. Kshtu të më gjësh kurdoherë.

Brodani. Këtë kupë do t’a kthej

Për shëndet të këtij bej!

(rrëfen dhëndërrin).

Gjithë tok. Me nuse të trashëgohet

Nga e liga të mërgohet!

Abazi te nuni. Dollibash, të qofsha falë

Zoti të faltë një djalë!

Nuni. Rrofsh e qofsh.

Abazi. Kush më ka gjetur?

Nuni. S’e ndëgjove? Keshe fletur?

Të ka gjetur Brodan Durri.

Abazi. Më ke gjetur, thotë nuni

Të gjett’e mira për jetë

Të rrosh sa të duash vetë.

Gjithë. S’mba mënd? U-deje pa pirë!

Abazi. Dhe në mos kuvëndoj mirë

Un’i mjeri jam çoban;

Sos jam fatziu në stan

Dhe sos jini dhen’e dhi

Të di për cinë të pi.

Nuni. Ky ësht shëndet i parë

Për dhëndërrin mor’i marrë!

Abazi. Sa malet, o nun, të rrosh!

Tani ku do të më dërgosh?

Se dua të pi një verë

Nuni, numuron. Një, dy, tri, s’ka më të tjerë.

Abazi. Numuroi dhentë mirë.

Nuni. Le të kollet kush s’ka pirë…

Me mua, zoti Abas.

Abazi. Të gjeça kurdo me gas,

Këtë kupë do t’a pi

Për shëndet të dhëndrit ri.

Gjithë tok. Shëndet të mirë të ketë

Dhe të gëzojë për jetë

I zot’i shtëpisë rroftë

Dhe djali ju-trashëgoftë.

III

(Soset dollia, dhe prifti ngrihet e zë vallen me burra, duke kënduar).

Do të them një këngë vetë

Këngë prifti të vërtetë:

Rroftë veshti dhe dheria

Rroftë vera dhe rakia

Q’i ka bërë Perëndia;

Se dhe Zoti Krisht një herë

Mori uj’e bëri verë.

Moj verë burrim i gjakut

Gaz’i djalit e i plakut!

O raki, moj bukuroshe

Që na hedh qoshe më qoshe?..

Se ç’bën vera dhe rakia!

Pin’e dejen trimëria

Sa vjen rrotull shtëpia…

Det’i madh e det i gjerë,

Pse s’të bëri Zoti verë

Se do t’a pinim pa blerë.

IV

(Ësht natë; krushqit zën’e ikin duk’e uruar mëmën e dhëndërrit, zonjën Tanë, q’ësht shum’e gëzuarë).

Nuni. Të të trashëgohen

Brodani. Si bletë të shtohen

Abazi. Me jetë t’u rrojnë;

Prifti. Dhe t’u pleqërojnë.

Zonja Tanë. U paça; të rroni

gjithë të gëzoni.

(Një nga një ikin të tërë, dhe mbeten vetëm n’odë Tana me djalë e me nuse).

(Tana tek i biri).

— Rri me nusen djalë

Dhe foli dy fjalë

Të mos ketë frikë.

(Dhëndërri i thotë s’ëmës)

— Ngreu, mëm’e ikë. (Tana ikën).

V

(Dhëndërri me nuse mbeten vetëm).

Dhëndërri

Lozëm ndonjë lodër?

Të dua si motër…

Nuseja

Ç’motër më ke mua

O lum’e përrua!..

Ti më more grua.

Dhëndërri

Pse u-zëmërove

Dhe u-idhërove?

Kur s’lot ndonjë lodër

S’të dua si motër,

Të dua si mëmë!

Po hajde të flëmë…

Se më mori gjumi.

Nuseja

Fli, të marrtë lumi!

FUND.





Shënime


	
Nota: Shumë nga këto vjersha janë shqipëruar nga Vjershëtori Latin „Tibuli“. ↩︎

u shkrua nga Andon Zako Çajupi dhe u botua më 1902.

